Orang lain cuai, saya yang kena, kata Zahid berhubung bekas setiausaha

Bekas timbalan perdana menteri Ahmad Zahid Hamidi memberitahu Mahkamah Tinggi hari ini bahawa bekas setiausaha eksekutifnya telah melakukan pelbagai kecuaian dalam mengendalikan pengurusan kewangan peribadinya dan Yayasan Akalbudi (YAB).Zahid, 69, berkata Mejar Mazlina Mazlan @ Ramly telah melakukan kecuaian antaranya gagal memahami dan membaca penyata kad kredit miliknya sehingga menyebabkan pembayaran kad kredit yang dibuat oleh bekas setiausaha eksekutifnya itu tidak mencukupi dan berlebihan.“Kesalahan yang dibuat oleh Mazlina termasuk membuat bayaran kad kredit secara berlebihan sebanyak RM71,283 sedangkan jumlah yang perlu dibayar adalah RM65,153.32. Selain itu dia (Mazlina) terkurang menjelaskan bil kad kredit dan hanya membayar RM2,600, walhal dia sepatutnya membayar RM64,668.24,” katanya ketika membacakan penyataan saksi pada hari ketiga prosiding membela diri atas 47 pertuduhan membabitkan pecah amanah, rasuah dan pengubahan wang haram.Beliau berkata Mazlina telah memberi keterangan di mahkamah bahawa beliau tidak tahu, tidak pasti dan tidak ingat berkenaan pengurusan bil-bil kad kreditnya selain mengaku cuai dalam mengendalikan perbelanjaan kad tersebut.“Sebagai banker (jurubank) yang terlatih dan berpengalaman, saya menyatakan bahawa sekiranya saya tahu Mazlina berkelakuan sebegini saya tidak akan memberi kebenaran dan akan memberhentikan perbuatannya serta-merta,” katanya.Kepada soalan peguamnya Ahmad Zaidi Zainal mengenai bagaimana Mazlina boleh mendapat jumlah lebihan dalam penyata kad kredit sehingga menyebabkannya membuat pembayaran lebih, Zahid menjawab: Inilah yang saya tak faham, kenapa bayar lebih dan kadang-kadang bayar kurang, ertinya ini cuai, yang kena saya. Adakah ini satu keadilan?Zahid berkata Mazlina tidak pernah menunjukkan penyata bulanan kad kredit kepadanya walaupun pernah diminta.“Dia (Mazlina) kata akan memberi penyata kad kredit kepada saya dan dia akan ke pejabat saya, saya tunggu tetapi dia tidak datang dan buat-buat lupa, tiap kali tanya pelbagai alasan diberikan kepada saya.“Yang Arif, saya seorang yang sangat sibuk… saya mengutamakan tugas untuk kementerian dan negara sebab itu saya tidak dapat mengesan berlakunya kecuaian oleh Mazlina dalam menguruskan kewangan peribadi saya dan Yayasan Akalbudi,” katanya.Selain itu, Zahid berkata Mazlina telah menggunakan cek milik YAB untuk membuat pembayaran kad kredit miliknya tanpa arahan, pengetahuan atau persetujuannya.“Mazlina telah menggunakan cop tandatangan saya pada cek Yayasan Akalbudi untuk membayar kad kredit persendirian milik saya dan isteri (Hamidah Khamis) tanpa pengetahuan saya, sebaliknya cop tersebut sepatutnya digunakan untuk sijil-sijil penghargaan dan kad-kad perayaan.“Saya tidak pernah mengarahkan Mazlina untuk menggunakan cek-cek Yayasan Akalbudi yang telah saya pratandatangan untuk tujuan selain daripada kegunaan kebajikan dan amal jariah Yayasan Akalbudi dan saya tidak pernah membenarkan Mazlina untuk menggunakan cop tandatangan atau cek pratandatangan bagi tujuan pembayaran kad kredit peribadi atau polisi insurans kenderaan saya,” katanya.Zahid juga tidak mengetahui bahawa terdapat cek-cek yang menggunakan cop tandatangan dan pratandatangan yang digunakan oleh Mazlina sepanjang 2013 sehingga 2016 dan sekiranya mengetahui perkara itu berlaku beliau akan terus memberhentikan wanita itu kerana telah menyalahguna cek yayasan tersebut.“Disebabkan kegagalan-kegagalan Mazlina ini, saya terpaksa mengambil keputusan untuk melantik Tetuan Lewis & Co sebagai pemegang amanah kepada dana Yayasan Akalbudi,” katanya.Ditanya Zaidi, mengapa anak guamnya itu tidak mengambil tindakan terhadap Mazlina, sedangkan saksi pendakwaan ke-90 itu telah melakukan beberapa kesalahan.“Saya seorang yang profesional… saya melayani pegawai-pegawai bawahan saya yang bertugas di bawah agensi dan jabatan bawah saya dengan profesional. Saya tidak pernah menurunkan pangkat mana-mana pegawai, sebaliknya saya memberikan nasihat dan panduan serta menaikkan pangkat dengan cara tertentu supaya pegawai itu tidak lagi bertugas di pejabat atau kementerian yang saya ketuai.“Biarpun Mazlina membuat kesilapan beberapa kali, namun sebagai seorang yang profesional, saya merasakan nasihat, panduan serta tunjuk ajar perlu diberikan. Saya menukar cara di mana saya menasihati seseorang pegawai itu kerana mereka merupakan aset kepada jabatan, agensi atau kementerian yang saya ketuai, dengan cara itu saya tidak menzalimi dan menganiaya atau merendah-rendahkan mana-mana orang dan tidak merosakkan kerjaya seseorang itu,” katanya.Zahid berdepan 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik Yayasan Akalbudi.Pada 24 Januari lepas, mahkamah memerintahkan Zahid membela diri terhadap kesemua pertuduhan selepas pihak pendakwaan berjaya membuktikan kes prima facie.Perbicaraan di hadapan hakim Collin Lawrence Sequerah bersambung hari ini.


Budak Jelebu sesat di Seremban

Bulan Mac 1968, radio dan akhbar Malaysia heboh. Heboh dengan berita  Piala Thomas yang dimenangi pada bulan Jun 1967 di Jakarta  akan dibawa pulang dari London.
Aku bukan ahli sukan tapi heboh badminton bagaikan nak rak ini menyedut aku untuk membaca berita sukan.
Tahun 1968 siaran TV sudah wujud di Malaysia. Tetapi di Jelebu TV masih belum sampai.  Pancaran gelombang TV gagal menembus masuk kerana kedudukan Jelebu di gaung Banjaran Titiwangsa dan dihalang oleh Bukit Tangga.
Berita Piala Thomas ini, aku hanya ikuti melalui akhbar.
Malaysia diumumkan Malaysia menjadi juara Piala Thomas 1967 mengalahkan Indonesia.
Berita memberi aku tahu bahawa kali pertama Malaya jadi pemenang ialah pada tahun 1949, kali kedua tahun 1952 dan kali ketiga tahun 1955.
Semua ketika Tanah Melayu di bawah jajahan Inggeris.
Kali ini Malaysia menang Piala Thomas atas nama Malaysia, bukan Malaya untuk kali keempat.
Heboh berita menang Piala Thomas ini macam cerita durian runtuh. Aku yang buta sukan ini tidak dapat tidak, mula membaca hal sukan.
Aku yang tak tahu sangat dan jarang menghafal nama ahli sukan dah mula pandai menyebut nama pemain dua beradik Tan Aik Mong dan Tan Aik Huang. Juga nama Ng Boon Bee dan Abdul Rahman Mohamad.
Ombak badminton mengampuh. Berita meledak lagi.
Pada Ahad 27 Mac 1968, dilaporkan seramai 5000 orang tua, muda, jantan, betina dan sida - warga Malaysia berkampung menunggu Piala Thomas di Lapangan Terbang Antarabangsa  Subang. Mereka menyambut Piala Thomas dibawa pulang dari London.
Pasukan Piala Thomas sampai ke Subang dari London bersama Mohamed Khir Johari, presiden Persatuan Badminton Malaysia merangkap menteri pelajaran.
Di Subang pasukan Piala Thomas ini disambut oleh menteri penerangan pada ketika itu, Senu Abdul Rahman.
Esoknya 28 Mac 1968, sekolah di seluruh Malaysia diberi cuti umum.
Berita Piala Thomas terus menjadi perbualan nasional.
Ribut taufan Piala Thomas sedang melanda Tanah Melayu dengan hebat.
Dengan serta-merta, di sana-sini kelihatan anak-anak dan budak-budak mula bermain badminton. Hebat.
Cukup hebat pengaruh Piala Thomas ini. Kedai runcit di Kuala Klawang juga mula menjual raket dan bulu tangkis.
Tiba-tiba aku terbaca Khir mengumumkan Piala Thomas akan diarak dari negeri ke negeri sebelum disimpan di Muzium Negara.
Mata aku terbuka bila membaca berita Piala Thomas ini akan sampai ke Negeri Sembilan.
Piala dan pasukan badminton yang berjaya mengharumkan nama Malaysia akan disambut orang ramai  di Seremban.
Selama seminggu Piala Thomas akan diletakkan di Dewan Bandar Seremban. Orang ramai dijemput datang  melihat piala ini. Masuk ke dewan percuma.
Tahun 1968, ketika Malaysia menang Piala Thomas aku dalam tingkatan lima. Aku tinggal di asrama Sekolah Menengah Undang Jelebu.
Antara kawan baik seasrama ialah Mat Sham Yahya, pelajar dari Kampung Petasih, 20 batu dari Kuala Klawang.
Dia pelajar tingkatan lima aliran Melayu di Sekolah Menengah Bandar Tinggi. Katil Mat Sham  di tepi tingkap di sebelah katil aku.
“Eh Mat Sham, mari kita gi Seremban Sabtu ni... nengok Piala Thomas.” Aku memberi cadangan.
“Kek mano?” Mat Sham bertanya. “Dewan Soromban, baco ni berita ni. Semua dijemput datang, semua tu kitolaaa.” Aku menghulur akhbar Utusan Malaysia kepada Mat Sham.
“Kito berdua je ko?” Mat Sham bertanya.
“Sapo lagi? Ajak Kiak, ajak Mat Zin. Ompek orang cukup laa.” Aku memberi cadangan.
“Naik apo? Tiket bas 80 sen, pulang balik 1.60 sen. Belanjo lagi kau ado duit ko?” Mat Sham mengira bajet.
“Kito hitch hike, numpang kereta orang.” Aku beri cadangan.
Kemudian aku menemui Kiak dan Mat Zin. Kiak ini nama gelaran.
Nama dia sebenarnya Haris. Kerana kepala dia agak besar, macam kepala anai-anai. Maka dalam budaya hostel si Haris mendapat gelaran Kiak.
Kiak dalam tingkatan dua aliran Inggeris. Manakala Mat Zin dalam tingkatan tiga dari aliran  Melayu.
“Hari Sabtu ni kita hitch hike. Buat dua tim. Empat orang susah nak dapat kereta, nanti drebar ingat kita nak menyamun. Aku dengan Kiak. Mat Zin dengan Mat Sham.” Aku memberi cadangan pada Kiak dan Mat Zin.
Berita kami nak ke Seremban ini tidak ramai yang tahu.
Kalau rancangan gagal ianya tidak akan menjadi buah mulut. Ini juga budaya hostel hidup beramai-ramai.
Warga hostel sentiasa merayakan kejayaan dan juga kegagalan kawan-kawan seasrama.
Pagi Sabtu sampai. Awal pagi selepas sarapan kami bergerak mengarah ke jalan besar ke Seremban.
Kami menapak satu kumpulan. Kemudian kami berpecah untuk memudahkan dapat kereta.
Agak jauh juga kami berjalan. Aku dan Kiak di belakang. Kami berpakat sapa dapat kereta dulu akan cuba meminta tuan kereta mengangkut kami semua.
Nasib kami baik sebuah lori berhenti. Aku dan Kiak  naik dahulu. Kemudian aku nampak Mat Sham dan Mat Zin.
“Bang, itu kawan kita. Ambil sama.” Aku meminta pada abang pemandu lori.
Lori ini kami tahu pemiliknya, orang kaya tempatan. Nama dia Kedah. Lori ini membawa pisang dan getah dari Jelebu ke Seremban.
Abang pemandu tanpa banyak cerita berhenti dan mengambil Mat Sham dan Mat Zin. Mereka duduk dalam lori manakala aku dan Kiak duduk di sebelah pemandu.
Kami berhenti di Ampangan, di simpang jalan ke Kuala Pilah.
Kami menapak ke Gedung Lalang. Menuju ke kedai sepupu aku Hayati dan Zaiton. Mereka berdua membuka kedai runcit.
Kak Ton dan Kak Yati gembira menyambut kami. Pada masa yang sama mereka hairan bila aku terangkan tujuan kami ke Seremban.
“Kita yang duduk di Seremban tak tahu Piala Thomas dah sampai ke Seremban. Orang Jelebu lebih tahu.” Kak Ton memberi komen.
Lepas makan tengah hari kami beredar dari Gedung Lalang ke Seremban.
Naik bas warna merah milik Syarikat Union. Harga tiket 10 sen seorang.
Dari perhentian bas kami menapak mencari Dewan Bandaran Seremban. Aku pernah bersyarah dan jadi Johan Syarahan Bulan Bahasa Kebangsaan tahun 1963.
Ini lima tahun yang lalu. Aku sudah terlupa arah jalannya.
Kami menapak dalam bandar Seremban.
Ini bandar terbesar di Negeri Sembilan. Maka untuk kami dari Jelebu melihat Seremban ini satu nikmat mata yang tidak perlu menggunakan duit.
Akhirnya kami bertanya abang polis arah ke Dewan Bandaran Seremban.
“Masuk ke jalan depan sampai  simpang. Jalan terus.
“Nak tengok Piala Thomas ke?” Abang polis memberi arahan. Malah abang polis tahu niat kami.
“Pagi tadi sambutan, ramai orang, potang ni dah kurang.” Abang polis buka cerita.
Akhirnya kami sampai ke tempat yang dituju. Maklumat abang polis betul.
Sambutan ketibaan Piala Thomas berjalan awal pagi. Kami sampai lewat tapi orang masih ada masuk untuk melihat Piala Thomas.
Piala Thomas ini diletakan di atas meja dalam peti kaca.
Pelawat boleh melihat piala ini dari semua penjuru.
Aku hampiri Piala Thomas berwarna putih dibuat dari logam perak. Mungkin dua kaki tingginya.
Aku baca nama pemenang yang dipahat pada badan piala ini. Nama Malaya untuk tahun 1949, 1952, 1955 dan kemudian nama Indonesia untuk tahun 1958, 1961, 1964 dan ruang kosong tahun 1967 untuk Malaysia.
Dari tarikh ini aku faham bahawa perlawanan merebut Thomas Cup ini berjalan tiga tahun sekali.
Aku pusing dua kali untuk puas-puas melihat piala ini.
Orang tidak ramai jadi aku mengambil masa. Aku lihat Kiak dan Mat Zin sudah lama menunggu di gigi pintu. Mereka pasti sudah berpuas hati melihat Piala Thomas.
“Sham lepas ni nak kito nak ke mano?” Mat Sham bertanya.
“Mari jalan-jalan ke Lake Garden.” Aku memberi cadangan.
“Ekau tau jalan ko?” Mat Zin bersuara.
“Balik jalan tadi sampai bas stand. Aku rasa Lake Garden dekat bas stand.” Aku memberi jawapan walau pun aku tidak pasti arah yang tepat.
Jauh juga kami menapak. Melintas pasar besar mengikut jalan dan akhirnya sampai juga kami ke Lake Garden.
Awalnya kami merayau tepi tasik dan melihat beberapa orang budak Cina memancing menggunakan umpan lipas.
Ini menarik kerana aku biasa memancing pakai umpan cacing. Tidak pernah aku menggunakan umpan lipas.
Kemudian kami masuk ke kawasan rumah kaca di mana pelbagai jenis bunga sedang berkembang. Semua ini menarik. Semua menjadi nikmat mata.
“Kito nak balik pukul berapo?” Mat Sham bertanya.
“Kito ambil last bus... pukul onam. Bas Lim dari Soromban last pukul onam.” Aku memberi penjelasan.
“Ni dah pukul berapa?” Mat Zin bertanya.
“Pukul ompek.” Aku memberi pendapat tanpa memiliki asas kerana tidak seorang pun daripada kami yang ada jam tangan.
Kami merayau dalam taman bunga ini. Hampir satu jam kami bercanda-canda.
“Jom balik.” Mat Sham memberi arahan.
Kami menapak menuju ke perhentian bas. Kami ikuti jalan yang kami lalui tadi.
Kami sampai ke pasar besar. Kami menapak ke hadapan. Kedai makin berubah bentuk.
Jelas bukan dalam pusat bandar. Kami menapak ke hadapan dengan harapan akan berjumpa stesen bas. Gagal.
Kami menapak ke hadapan hingga sampai di hadapan panggung wayang. Sah kami sesat.
Panggung wayang ini tidak pernah aku lihat ketika aku dalam bas pulang ke Jelebu dari Seremban.
Kemudian aku nampak papan tanda: “Penjara Temiang”.
“Kito dah sesat, pusing balik... ini arah ke Temiang.” Aku memberi arahan dalam keadaan  gelabah.
Aku merasa takut. Aku takut bas terakhir jam 6.00 sudah berlepas. Kami menapak dengan cepat.
“Bus stand kek mano? Arah ke mano?” Aku bertanya pada abang Melayu di tepi jalan.
“Tak jauh dopan sikit, sobolah kiri jang ooi. Ekau dari mano ni? Abang Melayu bertanya.
“Dari Klawang.” Kiak menjawab.
“Laa patut la  sosek di Soromban ni.” Abang Melayu beri jawapan sambil ketawa.
Kami menapak deras.
Arahan abang Melayu tepat.
Aku menarik nafas panjang. Kami selamat. Akhirnya kami sampai juga ke tempat yang dituju.
Aku tahu di bahagian mana dalam stesen bas ini Bas Lim akan berhenti.
Aku mengarah ke sana. Betul sebuah Bas Lim berwarna hijau sedia menunggu penumpang.
Hati aku merasa lega seperti sudah siap kerja rumah yang diberi oleh cikgu.
“Bas ni balik Klawang? Bila nak jalan?” Aku bertanya pada penjual tiket yang berdiri di tangga bas.
“Last bus ke Klawang dan Titi baru lepas. Yang ini ke Pantai.” Penjual tiket memberikan jawapan yang menakutkan aku.
“Bas kito dah abis. Setengah jalan, bas ni sampai Pantai.” Aku membuat kenyataan.
Semua memandang dengan muka kecewa. Letih berjalan tadi terasa datang kembali bersama berita ditinggal bas terakhir.
Aku berfikir sebentar dan membuat keputusan.
“Kita naik sampai Pantai, kemudian kita sambung jalan kaki.”
Kami tidak ada pilihan. Kami tidak mahu tidur dalam pekan Seremban.
Ini adalah pilihan terbaik.
Bas bergerak. Harga tiket hanya 25 sen seorang. Tambang penuh dari Seremban ke Kuala Klawang  80 sen.
“Kek mano bas ni boronti?” Mat Sham memandang muka aku.
“Aku rasa kampung akhir kek kaki Bukit Tangga. Rumah last, aku rasa kek situ.” Aku memberi jawapan rambang.
Dalam bas kami tak banyak cakap. Matahari dah lama hilang. Senja sudah sampai. Aku merasa takut nak melintas hutan Bukit Tangga di waktu malam.
Bukit Tangga ini hutan tebal tropika. Jalan dibuat di lereng bukit dan bengkang-bengkok.
Empat batu mendaki naik dan empat batu menurun. Antara naik dan turun ada setengah batu jalan lurus.
Apa yang menakutkan kami ialah di atas bukit ini ada sebuah Tok Pekong, betul-betul letaknya  di tepi jalan. Ini Tok Pekong untuk Cina sembahyang dan Tok Pekong minta nombor ekor.
Satu lagi cerita tentang Bukit Tangga yang menakutkan ialah “Selekoh Cik Minah”.
Ini “kawasan keras”. Banyak kisah mulut orang yang lalu di waktu siang ternampak seorang perempuan Melayu di selekoh tepi jalan di tengah hutan Bukit Tangga.
Selekoh Cik Minah ini juga pernah menjadi tempat gerila Parti Komunis Malaya membedil empat orang tentera Gurkha dan tiga Inggeris.
Di mana letaknya Selekoh Cik Minah ini aku pun tidak pasti. Tetapi semua warga Jelebu tahu akan lagenda Cik Minah ini.
Bas meluncur. Penumpang tidak ramai. Kami berempat dan satu keluarga dengan tiga anak dan empat lelaki Cina.
Lelaki Cina turun di Lam Seng. Ini kilang getah terletak di tepi jalan. Mungkin mereka pekerja di kilang ini.
Bas masuk  semakin jauh ke perkampungan Melayu. Aku nampak pelita sudah mula dipasang. Maghrib sudah berlalu.
Keluarga Melayu berhenti sebelum masuk ke pekan Pantai.
Ini bukan pekan moden hanya beberapa deretan kedai papan dan sebuah masjid.
Pekan kecil ini tidak ada api elektrik. Kami berempat penumpang akhir.
“Mana nak pergi?” Penjual tiket bertanya.
“Last stop, Bukit Tangga.” Kiak bersuara.
“Hantar kami ke Klawang lagi baik.” Mat Zin membuat lawak untuk menceriakan suasana yang aku rasa makin tegang.
Makin dekat ke tepi hutan debaran jantung aku makin kuat.
Aku rasa perasan sama juga dirasakan oleh Mat Sham, Kiak dan Mat Zin.
Tetapi kami tidak menyatakan ketakutan ini secara terbuka.
“Ok, sudah sampai last stop. Jaga-jaga, jalan baik-baik.” Penjual tiket memberi nasihat.
Kami turun. Di kaki bukit aku mendongak melihat ke atas Bukit Tangga.
Pokok-pokok dan belukar kelihatan semakin gelap.
Kami wajib berjalan 12 batu sebelum menghampiri ke rumah pertama di kaki Bukit Tangga, ini Kampung Empang Batu Amar Penghulu.
Sebelum menapak mendaki bukit aku memberi ingatan: “Kalau dengar apa-apa, jangan tegur. Senyap aja, kalau terbau wangi jangan cakap. Jalan terus, tahan kencing. Jangan kencing tepi  jalan, tak tahu sapa punya kawasan.”
Ini petua yang aku dapat daripada Chu Solat ketika aku masuk hutan mencari kancil.
Mat Sham, Kiak dan Mat Zin hanya mendengar petua yang aku berikan.
Aku tahu perasaan mereka sama seperti perasaan takut yang sedang aku rasai.
Tahun 1968, di waktu malam amat jarang kereta pulang dari Seremban ke Kuala Klawang.
Hampir tidak wujud kereta dari Kuala Klawang ke Seremban.
Kemudian aku teringat akan petua mantra dari Arwah Wan Rahmah. Tok Wan aku selalu mengajar aku berbudi bahasa ke wilayah dan tempat-tempat yang dianggap keras.
“Tabik oo tok,Anak cucu tumpang lalu,Bukan anak cucu baru,Anak cucu lama jua.”
Selesai aku bermantra itu kami menapak. Kami mendaki Bukit tangga. Kami berjalan berbaris.  Aku di hadapan.
Kami tidak bercakap. Aku boleh mendengar nafas aku sendiri. Aku boleh terdengar nafas Mat Sham di belakang aku.
Gelap. Tapi jalan aspal ini memberi sedikit cahaya untuk kami berjalan ke hadapan. Bulan tidak kelihatan.
Kami menapak. Aku terdengar deramun air.
Ini air terjun yang jatuhnya betul-betul di tepi jalan. Biasanya ketika dalam bas aku akan  memberi perhatian kepada air terjun ini.
Kali ini ketika  melintas aku memandang ke hadapan cuba mengelak memberi pandangan pada air terjun.
Dalam kepala aku terbayang Cik Minah berambut panjang sedang berkemban mandi air terjun. Aku mempercepatkan jalan.
Kemudian dari jauh aku nampak  Tok Pekong. Kami wajib melintasi Tok Pekong yang betul-betul letaknya di gigi jalan. Kami tiada pilihan melainkan lalu di hadapannya.
Aku tidak berani memandang ke dalam Tok Pekong kecil ini.
Aku merasa gerun. Pernah aku dengar cerita Tok Pekong ini ada harimau menjadi penunggu.
Aku tidak tahu apa yang sedang berada dalam Tok Pekong ini.
Kami selamat melintas Tok Pekong.
Kami selamat dari dugaan besar yang sudah kami lalui. Bunyi hutan dan bunyi malam menjadikan suasana lagi menakutkan.
Sesekali dalam gelap  aku terdengar bunyi cengkerik, suara  katak dan bunyi-bunyi entah apa-apa yang menyeramkan.
Bunyi cengkerik ini berterusan. Kemudian berhenti, kemudian bersuara kembali.
Bila kami hampiri kawasan cengkerik ini mereka berhenti bersuara. Cengkerik ini seolah-olah tahu ada manusia dalam ketakutan sedang menapak.
Akhirnya kami sampai ke jalan lurus yang agak terang.
Kiri kanan jalan terang berumput, bukan tepi bukit atau tepi gaung.
Aku menarik nafas panjang. Kami berjaya menyeberang setengah perjalanan.
Lagi lima batu kami akan sampai ke kawasan kampung.
Dari lagenda yang aku dengar Selekoh Cik Minah ini terletak antara Tok Pekong dengan jalan lurus.
Kini dua-dua wilayah itu selamat kami lalui.  Aku merasa bertambah lega.
Tidak ada sebuah kereta pun melintas.
Setelah jalan lurus kami berjalan menurun bukit. Kaki agak ringan sedikit.
“Ok semua tak lama lagi  Jeram Toi.” Aku bersuara memberi harapan dan semangat untuk membunuh takut. Kami kini berjaya selamat dari Tok Pekong Cina.
Akhirnya kami menyeberang jambatan Jeram. Toi. Aku merasa semakin lega.
Kerana dua batu dari Jeram Toi ialah jalan lurus menurun bukit dan masuk  ke wilayah perkampungan.
“Kita dah dekat.” Mat Sham bersuara.
“Kiak, Mat Zin kito dah dokat nak sampai. Nak koncing ko? Pogi topi jalan tu koncing mencangkung jangan berdiri.” Aku makin berani bersuara dan membuat lawak.
“Klawang lagi berapa batu? Jauh lagi ni.” Mat Zin membuka mulut.
“Tak jauh, bawah ni dulu aku pernah camping.” Aku membuka kisah lama.
Tiba-tiba ketika menurun bukit aku terdengar bunyi enjin. Lampu kereta mula bersinar.
Cahaya yang kami tunggu-tunggu. Kami dah berjalan lebih dari tiga jam.
Sebuah lori turun dari bukit. Kami mengangkat tangan.
Lori ini berhenti.
“Ke mana?” Kelindan lori bertanya.
“Klawang.” Empat  mulut menjawab serentak.
“Naik, naik.” Kelindan lori seorang anak muda Cina menghulurkan tangan. Kami naik ke atas lori.
Lori ini membawa tayar dan getah.
“Dari mana?” Kelindan bertanya.
“Dari Soromban.” Mat Zin menjawab.
“Lu orang manyak berani, malam-malam gelap gelap lu lalu hutan Bukit Tangga. Wa ada nampak harimau wooo, lu tak da takut?” Kelindan lori bercerita.
“Mana ada? Kami ok je.. tak jumpa apa-apa.” Aku menjawab kerana merasa selesa dan berani. Gembira kerana selamat dari sesat di bandar Seremban.
Hampir jam 12.00 tengah malam kami diberhentikan di tepi padang pekan Kuala Klawang. Lori ini dalam perjalanan ke Titi.
Malam itu kami tidak makan. Tapi tidak merasa lapar kerana kami merasa kami sudah selamat pulang.
Epilog 1: Sampai ke hari ini kisah empat budak melintas Bukit Tangga masih jadi cerita lagenda orang Jelebu. Ini kerana tidak ada orang yang siuman akal akan berjalan kaki melintas Bukit Tangga di waktu malam.
“Isham tu jangan ikut, dia gilo. Malam-malam buto naik Bukit Tangga.” Ini pernah diceritakan kepada aku.
Aku dijadikan watak sempadan dan watak tauladan.
Epilog 2: Kiak a.k.a Haris Razak kini duduk berkeluarga di Kajang, Selangor.
Mat Zin Daud sudah meninggal dunia. Sepulang dari 20 tahun berkelana aku sempat berjumpa Mat Zin di Bangsar. Dia botak ketika kami bertemu.
Mat Sham Yahya tinggal di Jalan Klang Lama, Kuala Lumpur. Kami selalu berhubung dan berjumpa. Dia sakit buah pinggang. Tiga kali seminggu wajib didialisis.
Mat Sham membantu aku mengingatkan kembali kisah Piala Thomas ini.
Epilog 3: Air terjun tepi jalan masih wujud. Tok Pekong masih wujud di tepi jalan. Hanya beralih tempat.
Jeram Toi kini ada jalan khas. Jeram Toi makin menjadi tempat berkelah popular di Jelebu.
Epilog 4: Setiap kali aku pulang ke Jelebu aku akan melalui Bukit Tangga. Maka aku akan teringat kisah Piala Thomas dan sesat di Seremban.
Epilog 5: Aku masih ingin mengenal pasti di mana Selekoh Cik Minah. Arwah abah aku pernah menunjukkan selekoh ini. Tapi aku terlupa, semua selekoh dilihat sama.
Epilog 6: Tahun 1989 ketika dalam perjalanan ke Gloucester kereta api yang aku naik berhenti di satu stesen. Aku pandang keluar aku nampak tertulis: “Badminton”.
Cilaka! Rupa-rupanya dari kampung ini asal usulnya permainan badminton.   Epilog 7: Jalan lurus dan kampung pertama di kaki Bukit Tangga aku abadikan dalam filem “Dari Jemapoh ke Manchestee” (2001).


Kementerian pertanian pantau bekalan ayam di peringkat ladang

Kementerian Pertanian dan Industri Makanan (Mafi) akan memantau pengeluaran ayam di peringkat ladang bagi memastikan tidak berlaku gangguan bekalan ternakan itu sehingga boleh menyebabkan peningkatan harga yang mendadak.Timbalan Menteri Pertanian dan Industri Makanan 1 Ahmad Hamzah berkata Mafi juga akan mengambil tindakan tegas terhadap pihak yang menaikkan harga ayam sewenang-wenangnya sehingga membebankan pengguna.“Kerajaan buat keputusan tidak boleh sentiasa menanggung subsidi (untuk penternak ayam) sebab itu daripada bagi subsidi kepada penternak, kita bagi bantuan terus kepada pengguna…harga ayam akan diapung oleh penternak dan peniaga bermula 1 Julai ini selepas subsidi tidak diberikan kepada mereka.“Namun di peringkat Mafi, kami akan pantau perkara itu termasuk di ladang dan akan mengambil tindakan jika harga jualan ayam (dinaikkan) sewenang-wenangnya…kami juga telah mengambil langkah bersiap sedia untuk membawa masuk 200 kontena ayam bulat bagi menampung bekalan dan memastikan harga tidak dinaikkan,” katanya kepada pemberita di Bukit Mertajam, Pulau Pinang hari ini.Beliau ditemui selepas merasmikan Penang Fama Fest 2022 yang bermula semalam hingga 26 Jun. Turut hadir pada majlis itu ialah Ketua Pengarah Lembaga Pemasaran Pertanian Persekutuan (Fama) Zainal Abidin Yang Razali.Ahmad berkata selain itu, Mafi telah beberapa kali menjalankan pertemuan dan perbincangan dengan pihak penternak untuk mencari jalan terbaik serta situasi menang-menang dalam isu harga ayam dan ia akan diteruskan dari semasa ke semasa.Beliau berkata berdasarkan pemeriksaan dan pemantauan, pihaknya mendapati sejak minggu kedua Jun lepas bekalan ayam stabil dan ia dijangka terus kekal begitu berikutan jumlah pengeluaran ayam yang semakin meningkat ketika ini.Katanya, berdasarkan tahap sara diri (SSL) untuk ayam ketika ini bekalan ayam melepasi permintaan antara 104 hingga 105 peratus dan ketika ini bekalan ayam yang telah dikeluarkan ialah 60 juta tan ayam sedangkan permintaan hanya 54 juta tan.“Sebenarnya kita sepatutnya mempunyai lebihan bekalan ayam, bagaimanapun disebabkan beberapa keadaan yang tidak dijangka mengalami kekurangan sebelum ini. Banyak langkah juga telah diambil oleh kerajaan termasuk memastikan stok ternakan ayam mencukupi. Dengan semua langkah ini dilaksanakan, keadaan kembali normal dan kami tidak menjangkakan kenaikan harga yang mendadak walaupun subsidi dihapuskan mulai bulan depan,” katanya.Mengulas lanjut, beliau berkata bagi memastikan bekalan ayam mencukupi dalam apa jua keadaan, Perdana Menteri Ismail Sabri Yaakob telah mengarahkan Mafi, melalui Lembaga Pertubuhan Peladang (LPP) untuk melaksanakan beberapa inisiatif.“Kami juga memperuntukkan sejumlah RM62.5 juta kepada Pertubuhan Peladang Kebangsaan (Nafas) untuk menyimpan stok ayam dan ini telah bermula,” katanya.


Kajian WHO-China sahkan kelawar punca Covid-19

Kajian bersama di antara Pertubuhan Kesihatan Sedunia (WHO) dan China mengenai punca Covid-19 mengumumkan penelitian pasukan antarabangsa yang mendapati pemindahan virus kelawar dari binatang lain kepada manusia adalah senario paling hampir bagaimana wabak tersebut boleh tersebar.Menurut sebuah deraf laporan yang diterima agensi The Associated Press, khabar angin yang mengatakan terdapat kebocoran makmal sebagai puncanya turut ditolak dengan menyifatkan pandangan itu “sangat mustahil berlaku.”Pasukan tersebut turut mencadangkan kajian lanjut dalam di setiap lapangan melainkan hipotesis mengenai kebocoran makmal.Sebelum ini pengumuman laporan tersebut sudah beberapa kali ditunda menyebabkan timbul dakwaan China sedang cuba menyorokkan kesimpulannya bagi mengelak untuk bertanggungjawab di atas penularan global wabak tersebut.Minggu lalu, pegawai WHO juga berkata bahawa pihaknya menjangka laporan tersebut akan diumumkan “beberapa hari lagi”.Sebahagian besar laporan tersebut berdasarkan lawatan pasukan pakar WHO dari pertengahan Januari hingga Februari ke Wuhan, bandar yang menjadi tempat pertama Covid-19 dikesan.Peter Ben Embarek, pakar WHO yang mengetuai misi ke Wuhan tersebut berkata pada Jumaat bahawa laporan tersebut dalam peringkat akhir penelitian fakta dan terjemahan.Laporan yang diterima agensi The Associated Press itu dilihat sebagai versi akhir laporan tersebut. Sumber juga merupakan seorang diplomat dari Geneva yang mahu identitinya dirahsiakan.Dalam laporan itu, pasukan pakar menyenaraikan empat senario yang hampir serupa.Mereka menyimpulkan jangkitan melalui binatang kedua adalah cara paling tepat ia merebak.Mereka kemudian menilai penularan secara terus daripada kelawar kepada manusia juga mungkin boleh berlaku selain produk-produk perkilangan.Kumpulan virus yang menjadi punca terdekat Covid-19 ditemui pada kelawar yang dikenali sebagai pembawa virus korona.Bagaimanapun, laporan tersebut berkata bahawa “jarak evolusi di antara virus-virus kelawar dan Covid-19 dianggarkan berlaku dalam tempoh beberapa dekad, mencadangkan wujud titik sambung yang tidak ditemui di antara virus-virus tersebut.”Laporan tersebut juga berkata virus serupa turut ditemui pada tenggiling, selain musang dan kucing kerana binatang-binatang itu turut terdedah dengan virus.“Saya menjangka bahawa dalam beberapa hari ke depan, keseluruhan proses akan selesai dan kami akan dapat umumkannya kepada semua,” kata Embarek.Setakat ini, masih belum jelas sama ada laporan itu masih boleh disunting atau tidak sebelum ia diumumkan secara rasmi.


Media tempatan di Pakistan diarah tidak buat liputan terhadap Imran Khan

Liputan terhadap bekas perdana menteri Pakistan Imran Khan lenyap daripada semua saluran berita arus perdana di negara itu selepas pengawal selia media mengarahkan semua rangkaian televisyen tempatan untuk tidak menyiarkan laporan berkaitan individu yang terlibat dalam rusuhan bulan lalu, demikian menurut tinjauan Reuters pada Isnin.
Arahan, yang dilihat Reuters itu, telah dikeluarkan oleh pengawal selia minggu lalu merujuk kepada rusuhan di Pakistan bulan lalu berikutan penahanan Khan yang menyaksikan bangunan tentera digeledah, seperti didakwa penyokong bekas perdana menteri itu.
Pihak Berkuasa Pengawalseliaan Media Elektronik Pakistan (PEMRA) meminta pemegang lesen televisyen memastikan bahawa berita “berunsur kebencian, perusuh, fasilitator dan pelakunya” perlu “ditapis sepenuhnya daripada media”. Ia tidak merujuk langsung kepada Khan.
Bagaimanapun, liputan mengenai bekas perdana menteri itu – pemimpin paling popular Pakistan itu – telah lenyap sehingga nama dan imejnya tidak disiarkan. Sebutannya juga telah hilang dari portal berita.
Reuters cuba mendapatkan maklum balas sama ada arahan itu adalah berkaitan dengan Khan daripada pegawai PEMRA namun tidak berjaya.
Khan menjadi ahli politik yang paling banyak disiarkan di Pakistan sebelum ini, dengan ucapan dan perhimpunannya mendapat liputan dan tontonan meluas.
'Sekatan senyap'
Larangan itu dibuat di tengah-tengah tindakan kejam yang lebih meluas terhadap Khan dan partinya yang menyaksikan puluhan ahli partinya serta ribuan penyokongnya ditangkap, yang didakwanya sedang dilakukan oleh tentera negara itu.
Tentera bagaimanapun belum mengulas mengenai dakwaan Khan itu. Tentera sebelum ini menafikan bahawa pasukan keselamatan Pakistan itu menjadi dalang kepada penyingkiran Khan dalam undi tidak percaya di Parlimen tahun lalu.
Khan sendiri telah ditangkap atas tuduhan rasuah tetapi dibebaskan dua hari kemudian selepas mahkamah menganggap cara penahanannya menyalahi undang-undang. Beliau diikat jamin, namun berdepan puluhan kes.
Dalam wawancara, Khan berkata bahawa insiden keganasan itu digunakan sebagai "alasan" untuk "sekatan senyap" ke atasnya dan partinya.
“Kami tidak boleh disebut di televisyen,” kata Khan, yang kini kerap bercakap menerusi saluran YouTube partinya.
Reuters cuba mendapatkan komen daripada pegawai kanan empat saluran berita utama negara itu namun tidak berjaya.
Malah, ARY News, yang dianggap sebagai saluran pro-Khan oleh musuh politik kepada bekas perdana menteri itu, tidak menyebut tentang Khan pada Isnin, meskipun laporan berkaitan tentera mendominasi tajuk berita di seluruh dunia selama beberapa minggu.
"Laporan menyekat semua berita berkaitan Imran Khan adalah yang terbaru dalam siri langkah membimbangkan yang diambil pihak berkuasa untuk membanteras pembangkang," kata Timbalan Pengarah Asia Selatan di Amnesty International, Dinushika Dissanayake dalam satu kenyataan.


Permohonan injunksi Zahid terhadap Muhyiddin didengar 8 Ogos

Permohonan injunksi Ahmad Zahid Hamidi bagi menghalang Muhyiddin Yassin daripada terus mengeluarkan kenyataan mengenai dakwaan bekas timbalan perdana menteri itu meminta bantuan untuk menyelesaikan atau menangguhkan perbicaraan kes jenayah dihadapinya, akan didengar pada 8 Ogos ini.
Pendengaran permohonan injunksi sementara itu sepatutnya didengar hari ini berkaitan kes saman fitnah difailkan Zahid terhadap Muhyiddin berhubung kenyataan dibuat bekas perdana menteri itu di perkarangan Pusat Pembelajaran Sentuhan Kasih Felda Tenggaroh 3 pada 16 Februari lepas semasa kempen Pilihan Raya Negeri Johor ke-15 di Mersing.
Peguam Baharudeen Mohamed Ariff yang mewakili Zahid selaku plaintif ketika dihubungi berkata pendengaran itu dijadualkan semula kerana defendan (Muhyiddin) baru memfailkan afidavit tambahan pada 6 Julai lepas.
Menurut peguam itu, mahkamah juga memerintahkan Zahid untuk memfailkan afidavit balasan sebelum atau pada 22 Julai ini.
“Pendengaran permohonan akan didengar pada 8 Ogos ini melalui aplikasi Zoom di hadapan hakim Mahkamah Tinggi Rozana Ali Yusoff,” katanya.
Menerusi saman yang difailkan pada 4 April lepas, ahli Parlimen Bagan Datuk itu memohon perintah injunksi secara ex-parte (sebelah pihak) supaya Muhyiddin atau wakilnya menarik balik kenyataan fitnah tersebut atau kenyataan fitnah serupa terhadapnya.
Plaintif juga memohon perintah injunksi sementara untuk menghalang defendan, pegawai dan pembantunya serta ejen dan wakilnya daripada mengeluarkan, menerbitkan, mengedarkan atau menyebarkan kenyataan fitnah berkenaan atau kenyataan fitnah serupa di mana-mana wadah media sosial termasuk Facebook, Instagram, Twitter dan WhatsApp.
Turut diminta adalah perintah injunksi sementara bagi mengarahkan defendan memadam, menyunting dan menghentikan penerbitan sebahagian rakaman video majlis itu yang mengandungi kenyataan memfitnah di dalam portal-portal berita dalam talian dan sosial media antaranya di Facebook profil “Perikatan Nasional”, YouTube Astro Awani dan KiniTV.
Selain itu, plaintif memohon perintah injunksi sementara mengarahkan defendan menulis kepada mana-mana penerbit, penyunting, pengendali dan pemilik portal-portal berita dalam talian atau platform media sosial yang menerbitkan kenyataan fitnah itu supaya memadam dan menghentikan penerbitan kenyataan fitnah berkenaan.
Zahid mendakwa kenyataan fitnah itu antara lain membawa maksud beliau menggunakan jalan pintas untuk menyelesai dan menangguhkan perbicaraan kes jenayahnya yang masih berjalan, meminta pertolongan Muhyiddin untuk mencampuri urusan perbicaraan kes terbabit, mencampuri sistem kehakiman, mengarahkan pembubaran Dewan Undangan Negeri Johor dan bukan pemimpin yang patut dihormati, diteladani serta disegani.
Beliau mendakwa kenyataan-kenyataan fitnah itu adalah palsu, bertujuan untuk menjatuhkan reputasi dan nama baiknya.
Oleh itu, plaintif menuntut ganti rugi am, ganti rugi teruk dan teladan, faedah, serta perintah mengarahkan defendan menerbitkan permohonan maaf tidak bersyarat secara bertulis di surat khabar yang akan ditentukan plaintif selain menuntut kos dan lain-lain perintah difikirkan sesuai oleh mahkamah.


Menteri arah polis segera siasat insiden sebabkan anggota PGA terkorban

Pihak polis diarah menjalankan siasatan menyeluruh bagi mengenal pasti kumpulan penjenayah yang melakukan serangan terhadap dua anggota Pasukan Gerakan Am (PGA) di Tembok Sempadan (TS9), Padang Besar, Perlis, kata Menteri Dalam Negeri Hamzah Zainuddin.Beliau berkata, kerajaan amat memandang serius kejadian berbalas tembakan itu sehingga menyebabkan salah seorang anggota PGA terkorban.Beliau menegaskan, pihaknya tidak akan berkompromi dengan mana-mana pihak terutama kumpulan penyeludup yang melakukan aktiviti jenayah rentas sempadan.“Siasatan awal mendapati kejadian ini bermula apabila dua anggota PGA sedang melakukan tugasan risikan di kawasan kejadian diserang dua kumpulan disyaki terdiri daripada warga tempatan dan warga asing yang sedang menjalankan kegiatan jenayah penyeludupan di sempadan.“Dukacita dimaklumkan salah seorang anggota PGA, Koperal Baharuddin Ramli terkorban dalam kejadian berbalas tembakan itu, manakala rakan setugas mangsa, Koperal T Norihan cedera parah dan kini sedang dirawat di Hospital Tuanku Fauziah, Kangar,” katanya dalam kenyataan hari ini.Beliau pada masa sama mewakili kementerian dalam negeri mengucapkan takziah kepada keluarga mangsa yang terlibat dalam kejadian serangan tersebut.


Pengguna media sosial kecam pelantikan semula Noraini sebagai menteri

Majoriti pengguna media sosial hari ini mengecam pelantikan semula Noraini Ahmad  sebagai menteri pengajian tinggi walaupun meletakkan jawatan pada awal Ogos sebagai usaha untuk memaksa bekas perdana menteri, Muhyiddin Yassin meletakkan jawatan.Ia susulan ciapan ahli Parlimen Parit Sulong itu di Twitter yang mengucapkan terima kasih kepada Perdana Menteri Ismail Sabri Yaakob atas pelantikannya sekali lagi ke jawatan tersebut.“Haish, portfolio lama yang sama, hasilnya nanti tentu sama,” tulis Bryan Foo di Twitter.Sebaik sahaja Ismail mengumumkan barisan Kabinetnya, Noraini tadi memuat naik status berterima kasih kepada perdana menteri.Beliau turut berikrar akan menjalankan tugas sebaiknya berpandukan pendekatan keluarga Malaysia.Malahan terdapat pengguna media sosial yang menggesa ketua Wanita Umno itu meletakkan jawatan.“Amanah dulu awak rasa dah pikul sehabis baik?” ciap pemilik akaun Twitter Kakak Mongka.“Letak jawatan saja YB,” kata pengguna media Twitter Lennon.Termasuk ada beberapa warga maya mendesak beliau segera mengurangkan kos yuran pengajian serta mempercepat pemberian vaksin kepada pelajar dan petugas institut pengajian tinggi (IPT).“Tolonglah usahakan yuran kami untuk dikurangkan, kakitangan IPT, siswa dan siswi divaksin sebelum membenarkan pembelajaran bersemuka dibuat untuk semester depan.“Saya risau dengan tahap kesihatan mental para pelajar dan pensyarah,” kata pengguna media sosial Shfarin.Pada 6 Ogos, Noraini melepaskan jawatan tersebut serta merta kerana kononnya akur keputusan Majlis Kerja Tertinggi (MKT) Umno pada 3 Ogos sebulat suara menarik sokongan kepada kerajaan Perikatan Nasional (PN) dan Muhyiddin.Noraini sebelum ini pernah dikritik hebat kerana menganjurkan pertandingan TikTok.Ini termasuk memuat naik video TikTok selama 45 saat  yang menampilkan dirinya tahun lalu.


Jangkitan harian catat 223 kes, tiada terkorban

Sejumlah 223 kes baru Covid-19 direkodkan semalam menjadikan jumlah keseluruhan sebanyak 5,045,192 kes.
Sebanyak 193 pesakit turut dilaporkan sembuh, menjadikan jumlah keseluruhan kes sembuh sebanyak 4,998,845.
Ketika ini, 9,380 kes aktif direkodkan di mana 9,077 atau 96.8% daripadanya menjalani kuarantin kendiri.
Tiada pesakit ditempatkan ke pusat kuarantin sementara 298 (3.2%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak lima kes dan empat daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,967 orang.


Bekas ahli gagal dapat kebenaran cabar keputusan RoS bubar Umno

Enam belas bekas ahli Umno gagal dalam rayuan mereka di Mahkamah Persekutuan untuk mendapatkan kebenaran memulakan tindakan undang-undang bagi membubarkan parti politik itu kerana tidak mengadakan pemilihan dalam tempoh yang ditetapkan.Panel lima hakim diketuai Hakim Besar Malaya Azahar Mohamed memutuskan bahawa relief yang dimohon kesemua bekas ahli Umno dalam semakan kehakiman mereka kini bersifat akademik kerana parti itu telah selesai mengadakan pemilihan di semua peringkat.Beliau berkata status mereka sebagai bekas ahli parti itu tidak boleh dipertikai kerana berdasarkan klausa 20.7 Perlembagaan Umno, seseorang ahli akan dipecat secara automatik jika memfailkan sebarang tindakan yang mempunyai kaitan dengan parti.Ketika semakan kehakiman itu difailkan, kesemua perayu masih berdaftar sebagai ahli Umno di pelbagai cawangan parti.Keahlian mereka ditamatkan pada 21 April 2018, sehari selepas mereka memfailkan semakan kehakiman itu.Dalam penghakimannya, Azahar berkata hujah peguam Mohd Hafarizam Harun yang mewakili Ab Rauf Yusoh berhubung isu akademik dan locus standi (hak perundangan) mempunyai merit.Beliau berkata pertikaian sebenar dalam kes ini adalah berkisar mengenai pelanjutan tempoh bagi mengadakan pemilihan parti dan mahkamah tidak akan campur tangan dengan hal ehwal dalaman sesebuah parti politik.Turut bersidang Hakim-Hakim Mahkamah Persekutuan iaitu Abdul Rahman Sebli, Hasnah Mohammed Hashim, Mary Lim Thiam Suan dan Rhodzariah Bujang.Prosiding itu diadakan menerusi aplikasi Zoom.Kesemua 16 bekas ahli Umno itu telah menamakan Jabatan Pendaftaran Pertubuhan Malaysia (RoS) dan Ab Rauf, dalam kapasitinya sebagai penjawat awam, sebagai responden.Mereka ialah Salihudin Ahmad Khalid, Noorhalimi Yahya, Mariam Mohd Ishak, Mohd Hafami Hanif, Saharudin Tukiman, Azaid Jani, Normalawati Hassan, Radiana Abd Manaf, Mohd Rafeek Rahim, Nurul Hanna Mohd Suhot, Kamarul Abd Wahid, Mohd Hikamal Md Hassim, Muzamzamir Abd Wahab, Norizam Jamaludin, Rohani Ahmad dan Muhamad Hafizi Hashim.Antara lain, mereka memohon perintah certiorari bagi membatalkan keputusan RoS sebagaimana yang diumumkan menerusi kenyataan media bertarikh 5 Mac 2018 yang membenarkan pelanjutan masa kepada Umno untuk mengadakan pemilihan parti sehingga 19 April 2019, yang melebihi tempoh maksimum ditetapkan.Mereka juga memohon perintah mandamus bagi memaksa RoS membubarkan sementara Umno dan menggantung segala aktiviti parti sehingga semakan kehakiman itu selesai.Pada 27 April 2018, Mahkamah Tinggi menolak permohonan kumpulan itu untuk mendapatkan kebenaran bagi memulakan semakan kehakiman dan mereka juga gagal di peringkat Mahkamah Rayuan pada November 2018.Tahun lepas, Mahkamah Persekutuan memberikan kebenaran kepada mereka untuk meneruskan rayuan berhubung dua persoalan perundangan.Kesemua bekas ahli Umno itu diwakili peguam Mohamed Haniff Khatri Abdulla manakala Peguam Kanan Persekutuan Shamsul Bolhassan hadir bagi pihak RoS.


Unit Binance mohon batal pendaftaran sebagai pembekal perkhidmatan kripto di Cyprus

Unit mata wang digital, Binance memohon untuk dikeluarkan daripada daftar penyedia perkhidmatan aset kripto di Cyprus, menurut laman web pengawal selia sekuriti semalam, tanpa memperincikan sebab permohonan itu.
Namun, jelas apabila Binance memohon untuk membatalkan pendaftaran.
Bursa terbesar di dunia itu, mengumumkan pendaftarannya dengan Suruhanjaya Sekuriti dan Bursa Cyprus pada Oktober 2022.
Sumber pengawal selia berkata bahawa Binance tidak pernah melancarkan perniagaannya di Cyprus.
Pendaftar Cyprus membenarkan Binance menawarkan perdagangan, jagaan dan perkhidmatan lain dengan mematuhi peraturan anti-pengubahan wang haram dan anti-pembiayaan keganasan Cyprus, kata bursa itu di laman webnya sebelum ini.
Reuters cuba mendapatkan komen daripada Binance namun tidak berjaya.
Minggu lalu, Suruhanjaya Sekuriti dan Bursa Amerika Syarikat (SEC) menyaman Binance, pengasasnya Changpeng Zhao, dan pengendali bursa AS yang dikatakan bebas.
Binance berkata ia berhasrat untuk mempertahankan dirinya "bersungguh-sungguh" terhadap tuduhan SEC itu.


Isu bubar Parlimen tak disentuh dalam mesyuarat khas Kabinet, kata menteri

Isu pembubaran Parlimen langsung tidak dibangkitkan pada mesyuarat khas Kabinet hari ini, kata Menteri Kanan (Kluster Keselamatan) Ismail Sabri Yaakob.“Ia tidak dibangkitkan, tidak dibincangkan,” katanya menjawab soalan pemberita pada sidang media perkembangan terkini Perintah Kawalan Pergerakan Pemulihan (PKPP), di Kuala Lumpur hari ini.Menteri pertahanan itu berkata demikian sebagai menjawab dakwaan kononnya beliau bersama ahli Kabinet lain akan mencadangkan kepada Perdana Menteri Muhyiddin Yassin agar menghadap Yang di Pertuan Agong Sultan Abdullah Sultan Ahmad Shah bagi mencadangkan pembubaran Parlimen.Ini susulan tular satu tangkap layar perbualan dalam satu kumpulan yang menunjukkan kononnya Ismail memaklumkan ketua-ketua Umno Bahagian bahawa beliau dan rakan lain dalam Kabinet akan mencadangkan pembubaran Parlimen hari ini.Terdahulu hari ini, Muhyiddin mengadakan mesyuarat khas lebih dua jam bersama Jemaah Menteri di Perdana Putra, Putrajaya, menyusuli titah Sultan Abdullah semalam bahawa tiada keperluan untuk mengisytiharkan darurat di negara ini.Ismail berkata sebelum ini juga pernah terjadi isu apabila kenyataan beliau berhubung kebenaran rakyat Singapura memasuki Malaysia disunting oleh pihak tidak bertanggungjawab sehingga menimbulkan kekeliruan.Sehubungan itu beliau meminta orang ramai menyemak kesahihan sesuatu berita yang diterima sebelum mempercayainya.Sementara itu, Ismail berkata individu yang didapati menyalahgunakan surat kebenaran majikan atau pas pekerja boleh dikenakan tindakan tegas oleh pihak polis.Beliau berkata surat itu adalah untuk tujuan bekerja bagi individu yang perlu bekerja di pejabat serta memudahkan mereka melepasi sekatan jalan raya.“Surat tersebut bukan untuk tujuan peribadi tanpa alasan munasabah seperti keluar pada hujung minggu. Polis bersetuju untuk mewujudkan laluan khas kepada pekerja yang mempunyai pas pekerja atau surat kebenaran majikan supaya mereka tidak tersangkut dalam kesesakan jalan raya.“Barisan hadapan juga diberi laluan khas. Malah kenderaan mengangkut barangan untuk membawa produk berkaitan perkilangan turut disediakan laluan khas,” katanya.Sebelum ini dilaporkan polis mengesan tindakan segelintir individu menyalahgunakan surat kebenaran daripada majikan untuk bergerak tanpa alasan munasabah pada hujung minggu sepanjang Perintah Kawalan Pergerakan Bersyarat (PKPB) yang berkuat kuasa sejak 14 Oktober lalu.


Ketika keli pemangsa bebas di sungai, nelayan Perak beralih ke sawah

Nelayan Perak berhadapan kesukaran ketika berdepan spesies asing ikan keli pemangsa yang menceroboh sungai utama negeri itu menyebabkan mereka tidak lagi menghidupkan enjin bot di sungai dan menumpukan kerja di sawah padi.Sebelum ini, MalaysiaNow melaporkan masalah penduduk kampung di sepanjang Sungai Perak yang bergantung hidup dengan sungai bagi penangkapan ikan dan udang galah tempatan.Pada awal bulan ini, ratusan sangkar haram ternakan ikan keli redtail dikatakan dihanyutkan arus sungai berdekatan Teluk Intan menyebabkan timbul kebimbangan penduduk kampung mengenai kumpulan ikan asing pemangsa itu bebas mendiami sungai dan parit di sekitarnya.Hari ini, kebimbangan mereka itu ternyata benar apabila semakin banyak ikan keli jenis itu ditemui di beberapa terusan dan parit di sepanjang sungai tersebut.Peningkatan jumlah spesies itu menyebabkan tangkapan ikan nelayan semakin berkurangan berbanding sebelum ini.Mohd Nazim Samsudin, yang bercakap kepada MalaysiaNow berhubung masalah tersebut awal bulan ini berkata situasi tangkapan beberapa minggu kebelakangan ini menjadikan mereka hilang semangat untuk turun ke sungai.“Ikan ini makan ikan-ikan kecil dan udang air tawar besar yang biasa kami tangkap untuk dijual kepada orang kampung dan restoran.“Sekarang, 300g tangkapan pun kami sukar nak dapatkan,” katanya.Ikan keli redtail itu juga turut ditemui di Kota Setia dan Bagan Datuk.Sungai Perak terkenal dengan udang air tawarnya sehingga menarik peminat aktiviti penangkapan ikan dari seluruh negara.Banyak restoran makanan laut dan gerai makan di Teluk Intan dan beberapa kawasan lain di daerah berdekatan menyediakan hidangan udang istimewa itu dalam menu istimewa mereka.Namun kini, udang air tawar itu terus berkurangan dipercayai akibat spesies asing yang kini mendiami Sungai Perak.Para nelayan bahkan tidak mendapat hasil tangkapan yang cukup untuk jualan menampung kos minyak diesel bot mereka.“Saya ada turun ke sungai empat, lima kali selepas itu.“Setiap kali turun, saya tak dapat hasil macam sebelum ini. Hanya redtail saja yang makan umpan,” kata Nazim.Ekoran itu, Nazim dan rakan-rakannya kini tidak lagi turun ke sungai.“Sebelum ini, saya gilirkan antara sungai dan kerjakan sawah.“Tapi sekarang, memang tumpu di sawah padi saja,” katanya kepada MalaysiaNow.Bagaimanapun, tuaian padi hanya boleh dilakukan selepas enam bulan.Sementara menunggu penuaian padi, dia memperoleh pendapatan dengan melakukan kerja-kerja di relung sawah orang lain.Seorang lagi nelayan Hairil Shari berkata dia tidak lagi mendapat hasil udang yang banyak sehingga dalam sekali turun ke sungai 10 ekor udang pun tidak dapat dibawa pulang.“Selain tangkap ikan, kami sewakan sampan kami kepada pemancing ikan setiap minggu. Saya boleh dapat RM2,000 sebulan dari tangkapan udang galah dan sewakan bot saya,” katanya.Menurut Hairil, kini dia bernasib baik sekiranya dapat mengumpul RM1,000 sebulan.Lebih merisaukan nelayan Perak ketika ini adalah bulan Ramadan sering menjanjikan peningkatan permintaan udang galah.“Masih ada permintaan, tapi bekalan dah berkurang sejak beberapa minggu lalu,” kata Hairil.Ekoran itu, dia juga menumpukan kerja-kerja di relung sawah.Malangnya, ketika di sawah pun mereka tidak dapat mengelak daripada spesies ikan tersebut kerana ia turut menceroboh sistem tali air dan irigasi sawah padi.Muhammad Fariz Fiza Muhammad Saufi yang mengusahakan restoran Teluk Intan dengan hidangan istimewa berasaskan udang Sungai Perak berkata bekalan udang untuk restorannya masih stabil ketika ini.Katanya, hal ini mungkin disebabkan spesies keli redtail memburu ikan kecil dan udang galah.Fariz bagaimanapun turut bersetuju dengan dakwaan nelayan bekalan udang akan terganggu jika situasi tersebut tidak ditangani segera.“Permintaan udang Teluk Intan semakin bertambah setiap tahun.“Pada masa akan datang, kami khuatir bekalan itu tak dapat menampung permintaan menyebabkan harga udang naik.”


Lebih 42,000 pelajar sekolah di Tanzania tidak bersekolah kerana hamil

Sekurang-kurangnya 42,954 pelajar perempuan berhenti sekolah antara Julai 2021 dan Jun 2022 kerana hamil, menurut laporan terbaru oleh Pengawal dan Ketua Audit Negara (CAG) Tanzania.
Menurut laporan CAG 2021/2022 yang dibentangkan di parlimen di Dodoma, daripada 42,954 pelajar yang hamil, 23,009 terdiri pelajar sekolah menengah dan 19,945 murid sekolah rendah, lapor Xinhua.
Pelajar sekolah menengah yang hamil menyumbang 28% daripada 82,236 pelajar yang dijadualkan menamatkan pendidikan peringkat biasa pada 2021.
Menurut laporan itu, sekolah menengah yang mempunyai bilangan pelajar paling ramai hamil adalah dari perbandaran Kinondoni di wilayah Dar es Salaam iaitu seramai 4,652 orang, diikuti di wilayah Mtwara seramai 3,783 dan di wilayah Mwanza seramai 2,570.
Bagi sekolah rendah, bilangan murid paling ramai hamil dilaporkan di daerah Kwimba iaitu 9,045 orang diikuti di daerah Uvinza seramai 2,172 orang, menurut laporan itu.


Apa motifnya? Persoalan timbul berhubung gesaan Zahid tubuh RCI Tommy Thomas

Pemimpin pembangkang dan peguam mempersoalkan apakah motif di sebalik desakan Umno agar kerajaan menubuhkan Suruhanjaya Siasatan Diraja (RCI) bagi menyiasat pendedahan bekas peguam negara Tommy Thomas berhubung campur tangan politik dalam isu kehakiman.Mereka turut mempersoalkan apakah ia merupakan helah Ahmad Zahid Hamidi dan pemimpin kluster mahkamah parti itu untuk melepaskan diri dari perbicaraan mahkamah.Timbalan Presiden Amanah Salahuddin Ayub berkata permohonan Zahid yang kononnya dibuat atas nama reformasi institusi kehakiman dilihat sebagai tidak jujur.“Kenapa hanya pendedahan Tommy? Apakah Zahid nak selamatkan diri sendiri? Kalau dia berpegang kepada justice for all, mohonlah siasat semua kes,” kata ahli Parlimen Pulai itu kepada MalaysiaNow.“Kalau Zahid jujur nak tubuhkan RCI, patutnya tubuh juga RCI untuk siasat semua kes berprofil tinggi bukan hanya pendedahan Tommy Thomas semata-mata.”Selepas mesyuarat Majlis Kerja Tertinggi Umno pada Jumaat, Zahid mengeluarkan kenyataan yang antaranya mengatakan Perdana Menteri Ismail Sabri Yaakob bersetuju menubuhkan RCI bagi menyiasat dakwaan Thomas dalam melalui memoirnya My Story: Justice in the Wilderness.“Umno mesti menjadi pelopor kepada usaha reformasi institusi dalam pelbagai cabang kerajaan,” katanya.Sementara itu, Ahli Parlimen Petaling Jaya Maria Chin Abdullah dari PKR pula menyatakan Zahid sebenarnya tidak memahami pendedahan Thomas.Katanya, permohonan Zahid dan Umno itu tidak perlu dilayan sama sekali.“Sekiranya ada RCI yang akan dibentuk, ia mesti  dilakukan terhadap reformasi institusi yang mempengaruhi kita dari segi ekonomi, sosial terutama kesihatan dan politik yang melibatkan ketiga-tiga cabang pemerintahan,” katanya kepada MalaysiaNow.“Dan sekiranya ia berlaku, cadangan tersebut mesti didedah, dibahas dan diluluskan di Parlimen.”Pengamal undang-undang Haniff Khatri Abdulla pula berpandangan “ada udang disebalik batu” di sebalik kenyataan Zahid.Menurutnya jika benar ahli Parlimen Bagan Datuk itu mahu membuat reformasi institusi kehakiman, mengapa tidak dimasukkan sekali pendedahan bekas hakim Mahkamah Rayuan Hamid Sultan Abu Becker.Katanya, perkara itu pernah disebut Dr Mahathir Mohamad pada 21 Februari 2019.“Jika permohonan dia ada asas, ia boleh diteruskan. Persoalannya sekarang kenapa Tommy Thomas saja? Kenapa tidak termasuk pendedahan Hamid Sultan?”“Apakah Zahid ada udang disebalik batu?Tapi kalau Perdana Menteri Ismail Sabri  setuju dengan permohonan Zahid, saya minta mestilah dibuat dengan pendedahan Hamid Sultan untuk membuktikan kerajaan baru benar-benar ada integriti. Teruskan apa yang Mahathir mahu lakukan dulu,” katanya kepada MalaysiaNow, merujuk kepada pendedahan Hamid berhubung campur tangan dalam badan kehakiman.Zahid baru-baru ini dikritik hebat pengguna media sosial selepas masuk ke hospital, beberapa hari sebelum perbicaraan kes rasuahnya yang sudah ditangguhkan beberapa kali.Beliau merupakan individu yang giat berkempen untuk menggulingkan Muhyiddin Yassin sehingga bekas perdana menteri itu meletakkan jawatan.Zahid, berdepan 33 pertuduhan menerima suapan berjumlah SG$13.56 juta daripada Ultra Kirana Sdn Bhd (UKSB) sebagai dorongan untuk dirinya, sebagai seorang pegawai badan awam iaitu menteri dalam negeri, melanjutkan kontrak syarikat itu sebagai pengendali Perkhidmatan One Stop Centre (OSC) di China dan sistem visa luar negara (VLN) serta mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri.


Didakwa edar ganja, penyanyi Yasin berdepan hukuman gantung sampai mati

Penyanyi nasyid dan komposer Yasin Sulaiman berdepan hukuman gantung sampai mati selepas didakwa di Mahkamah Majistret Petaling Jaya hari ini atas pertuduhan mengedar dadah jenis ganja di kediamannya pada 24 Mac lalu.Yasin, 47, kelihatan tenang ketika pertuduhan dibacakan di hadapan majistret Zhafran Rahim Hamzah.Mengikut pertuduhan, penyanyi yang popular dengan lagu Mimpi Laila itu didakwa mengedar dadah jenis ganja beranggaran seberat 214 gm. Kesalahan itu didakwa dilakukan di sebuah unit kondominium di Persiaran Surian Damansara Indah Resort Home, PJU 3 Kota Damansara pada jam 5.30 petang, 24 Mac lalu.Berikutan itu, beliau didakwa mengikut Seksyen 39B (1)(a) Akta Dadah Berbahaya 1952 dan boleh dihukum mengikut Seksyen 39B(2) akta sama.Jika disabitkan bersalah, Yasin bakal berdepan hukuman penjara seumur hidup atau gantung sampai mati atau sekiranya tidak dihukum mati boleh disebat maksimum 15 sebatan.Bagaimanapun tiada pengakuan direkodkan kerana kes tersebut di bawah bidang kuasa Mahkamah Tinggi.Sementara itu, Yasin mengaku tidak bersalah bagi satu lagi pertuduhan di hadapan hakim Norshila Kamaruddin di Mahkamah Sesyen.Tertuduh didakwa menanam 17 pokok ganja dalam pasu plastik berisi tanah merah di lokasi, waktu dan tarikh sama.Kesalahan itu didakwa mengikut Seksyen 6B(1)(a) Akta Dadah Berbahaya 1952 yang boleh dihukum mengikut Seksyen 6(B)(3) akta sama di mana ia memperuntukkan hukuman penjara seumur hidup dan sebatan tidak kurang enam kali jika sabit kesalahan.Pendakwaan kes dikendalikan timbalan pendakwa raya Mohammad Al-Saifi Hashim dan Asnawi Abu Hanipah manakala tertuduh diwakili peguam Yusmadi Yusoff.Mahkamah juga tidak membenarkan ikat jamin terhadap Yasin dan menetapkan 18 Mei bagi sebutan semula kes.


NGO berhimpun di Parlimen ketika tekanan memuncak bagi hentikan hukuman mati Singapura ke atas warga Malaysia cacat mental

Tekanan semakin meningkat terhadap Putrajaya supaya turut campur tangan bagi menyelamatkan nyawa seorang banduan bilik akhir warga Malaysia menjelang pelaksanaan hukuman mati di Singapura pada 10 November depan.Puluhan aktivis berhimpun di Parlimen hari ini untuk menyerahkan sebuah memorandum bagi mengetengahkan nasib Nagaenthran K Dharmalingam yang disabitkan kesalahan dadah 10 tahun lalu namun disahkan sebagai orang kurang kemampuan intelek.Mereka berkata hukuman mati ke atas Nagaenthran yang didiagnosis memiliki ketidakupayaan mental, bukan sahaja melanggar perjanjian antarabangsa bahkan turut melanggar perlembagaan Singapura, sambil menambah Malaysia juga mempunyai kewajipan untuk mematuhi prinsip hak asasi manusia yang mesti dipatuhinya susulan pelantikan negara menganggotai Majlis Hak Asasi Manusia Pertubuhan Bangsa-Bangsa Bersatu (UNHRC) baru-baru ini.Nagaenthran disahkan mengalami kecacatan mental dan memiliki tahap IQ yang rendah selain turut didiagnosis memiliki Sindrom Kurang Daya Tumpuan dan Hiperaktif (ADHD).Dia disabitkan pada 2011 kerana mengimport 42.72g diamorfin secara haram dan dijatuhi hukuman mati di bawah Akta Penyalahgunaan Dadah Singapura yang merupakan undang-undang kontroversi namun terus dipertahankan pemimpin negara itu dengan menyifatkannya sebagai pencegah jenayah pengedaran dadah yang berkesan.Aktivis mengangkat gambar Nagaenthran K Dharmalingam dalam himpunan penyerahan memorandum hari ini.Pengkritik hukuman mati Singapura berkata sejak beberapa dekad lalu, undang-undang tersebut menjadikan beberapa keldai dadah daripada keluarga miskin sebagai mangsanya, di mana mereka dijanjikan ganjaran lumayan oleh sindiket jenayah untuk menyeludup dadah ke republik itu.Dokumen perubatan yang dikemukakan semasa perbicaraan Nagaenthran juga berkata dia tidak mempertimbangkan akibat jangka panjang tindakannya ketika perbuatan itu dilakukan, selain penggunaan alkohol yang turut menjejaskan pertimbangan keputusannya.Dalam memorandum tersebut, kumpulan itu membangkitkan kebimbangan mengenai penahanan Nagaenthran pada 2009 dan siasatan lanjut terhadapnya, memetik aduannya bahawa dia diugut oleh pihak ketiga yang menyerahkan dadah tersebut kepadanya selain turut diserang oleh pihak berkuasa.“Boleh dikatakan bukan sahaja pelaksanaan hukuman mati terhadap Nagaenthran adalah salah memandangkan keadaan yang meliputi kes itu dan sentimen yang dikongsi pertubuhan dan badan-badan ini, malahan adalah sangat keterlaluan untuk melaksanakan hukuman mati terhadap orang kurang upaya dari segi intelek berdasarkan kebertanggungjawab peribadi mereka,” kata kenyataan bersama NGO yang berhimpun hari ini.Mereka turut mengingatkan Singapura dan Malaysia tentang kewajipan untuk mematuhi Konvensyen Mengenai Hak Orang Kurang Upaya (CRPD) yang melarang hukuman mati ke atas mereka yang tidak memiliki keupayaan mental.“Berhubung perkara ini, Malaysia harus mengiktiraf kepentingan isu ini dan melaksanakan kewajipannya seperti apa yang dituntut dalam konvensyen tersebut dengan mengambil semua langkah yang perlu atau sewajarnya sama ada mendesak penangguhan atau menghentikan pelaksanaan tersebut yang dijadualkan pada 10 November.”Mereka juga berkata jenayah Nagaenthran tidak boleh dikategorikan sebagai “jenayah paling berat” seperti dinyatakan di bawah The International Covenant on Civil and Political Rights (ICCPR), sebuah perjanjian yang melarang hukuman mati dilaksanakan.“Walaupun Malaysia dan Singapura tidak menandatangani ICCPR, tafsiran dan had kepada pelaksanaan hukuman mati bagi kesalahan dadah tidak boleh diabaikan kerana ia menarik pandangan dan penerimaan dalam kalangan masyarakat antarabangsa.”Pada 8 November ini, mahkamah Singapura akan mendengar cabaran perlembagaan yang difailkan peguam hak asasi terkemuka M Ravi dalam usaha terakhirnya bagi menghentikan hukuman mati Nagaenthran.Ravi menuntut tafsiran Artikel 9 dibaca selaras dengan kewajipan antarabangsa, memetik penghakiman pada 2010 mengenai kepentingan mematuhi perjanjian yang ditandatangani Singapura, selain klausa perlembagaan negara itu mengenai hak kesaksamaan dan layanan setara.


Polis rujuk kertas siasatan amang seksual pendakwah selebriti kepada TPR

Polis telah merujuk enam kertas siasatan membabitkan seorang pendakwah selebriti berkaitan kes amang seksual kepada timbalan pendakwa raya (TPR) untuk tindakan selanjutnya,  Rabu lepas.
Setiausaha polis, Noorsiah Mohd Saaduddin, berkata empat kertas siasatan berkaitan kes di Selangor dan dua di Negeri Sembilan yang dicadangkan untuk dituduh mengikut Seksyen 14(a) Akta Kesalahan Seksual Terhadap Kanak Kanak.
"Manakala terdapat satu kertas siasatan di Kuala Lumpur yang masih dalam tindakan," katanya dalam kenyataan malam tadi.
Beliau berkata sebanyak tujuh laporan polis dibuat terhadap pendakwah selebriti berkenaan setakat ini dan individu berkenaan telah dibebaskan dengan jaminan polis.
Media sebelum ini melaporkan seorang pendakwah selebriti lelaki ditahan polis untuk membantu siasatan kes melakukan amang seksual terhadap beberapa remaja lelaki bawah umur yang dipercayai dikenali selepas melakukan program motivasi di sekolah.


Imej PM dan ‘poster boy’ Ismail hancur berderai

Imej Ismail Sabri Yaakob sebagai poster boy Barisan Nasional (BN) dan calon perdana menteri dihancurkan oleh cara pemilihan calon pilihan raya yang dikuasai sepenuhnya Presiden Umno Ahmad Zahid Hamidi.
Kedudukan kawan-kawan Ismail yang berjuang bersama-samanya dalam Kabinet langsung tidak dapat dipertahankan oleh PM sendiri.
Empat menteri dan empat timbalan menteri pentadbiran Ismail digugurkan sebagai calon Pilihan Raya Umum ke-15 (PRU15).
Mereka adalah Menteri Wilayah Persekutuan Shahidan Kassim (Arau), Menteri Komunikasi dan Multimedia Annuar Musa (Ketereh), Menteri Sains, Teknologi dan Inovasi Dr Adham Baba (Tenggara), dan Menteri Perpaduan Negara Halimah Mohamed Sadique (Kota Tinggi).
Bagi timbalan menteri pula, Timbalan Menteri Komunikasi dan Multimedia Zahidi Zainul Abidin (Padang Besar) dan Timbalan Menteri Perumahan dan Kerajaan Tempatan Ismail Abdul Mutalib yang tidak dicalonkan semula di kerusi Parlimen Maran.
Turut digugurkan, Timbalan Menteri Pertanian dan Industri Makanan Ahmad Hamzah di Parlimen Jasin.
Menteri Kesihatan Khairy Jamaluddin pula dihantar ke tengah Sungai Buloh selepas kawasan selamatnya dirampas Timbalan Presiden Umno Mohamad Hassan.
Mengapa Mohamad Hasan tidak bertanding di Sungai Buloh sahaja jika beliau merasakan kerusi itu selamat?
Ini bukan penampar. Ini tumbukan padu membawa maut.
Siapa lagi sahabat PM di dalam Umno yang masih mempercayai PM dapat menyelamatkan mereka?
Siapa di dalam Umno yang masih percaya Ismail akan menjadi PM?
Yang percaya itu mesti masih dibuai mimpi.
Adakah Ismail sendiri percaya beliau masih akan menjadi PM selepas PRU15?
Peranan Ismail kini hanya tinggal poster.
Persepsinya, BN sudah mempunyai calon PM yang lain. Nama yang dicalonkan ialah Ismail, tapi drama yang berlaku sedang menonjolkan calon PM sebenar ialah orang lain - yang lebih berkuasa dalam Umno.
Peluang Ismail menjadi PM sangat malap malah menghampiri sifar.
Daripada mengundi BN yang sedang bermain silap mata dengan rakyat, lebih baik mengundi mereka yang menawarkan calon PM yang nyata.
Contohnya, pakatan kerajaan Perikatan Nasional (PN) yang terang-terang menawarkan Muhyiddin Yassin sebagai PM tanpa sebarang silap mata.
Yang suka kepada kerajaan 22 bulan, ikutlah.
Cuma, usah undi BN.
Kemungkinan besar barang sampai tidak serupa dengan apa yang dipesan, malah ada kekurangan moral.


Covid-19: Catat 258 kes baharu, 2 lagi terkorban

258 kes baru Covid-19 direkodkan semalam menjadikan jumlah keseluruhan sebanyak 5,035,871 kes.
Sebanyak 309 pesakit turut dilaporkan sembuh, menjadikan jumlah keseluruhan kes sembuh sebanyak 4,989,435.
Ketika ini, 9,496 kes aktif direkodkan di mana 9,109 atau 95.9% daripadanya menjalani kuarantin kendiri.
Tiada pesakit ditempatkan ke pusat kuarantin sementara 370 (3.9%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 17 kes dan 14 daripadanya memerlukan bantuan alat pernafasan.
Dua kematian dicatatkan termasuk satu kes sebelum tiba di hospital menjadikan keseluruhan korban akibat wabak itu sebanyak 36,940 orang.


AirAsia perkenal ‘Asean Unlimited’ tawar khidmat penghantaran

AirAsia Group Bhd memanfaatkan perkembangan vaksinasi Covid-19 dengan memperkenalkan produk terbaharu – ‘Asean Unlimited’ yang menawarkan pas penerbangan antarabangsa dan domestik serta perkhidmatan penghantaran e-dagang tanpa had di aplikasi super airasia.Kemudahan yang ditawarkan pada harga RM599, juga tersedia untuk semua Ahli AirAsia Big di Malaysia dengan pembelian mulai 3-8 Mac 2021 manakala pengguna BigPay pula akan dapat menikmati diskaun sebanyak RM50.Ketua Pegawai Eksekutif Kumpulannya, Tony Fernandes berkata AirAsia telah menerima banyak respons positif serta sokongan terhadap tawaran-tawaran baharu selain memberi nilai kepada pelanggan sedia ada.“Sebagai sebahagian daripada persiapan kami untuk meraikan pemulihan perjalanan udara di rantau ini dan memacu ekonomi tempatan, kami berharap produk ini juga dapat menyumbang kepada industri pelancongan Asean bagi tempoh pasca-Covid,” katanya dalam kenyataan pada Rabu.Sementara itu, Ketua Pegawai Eksekutif airasia.com, Karen Chan berkata tawaran kali berbeza dengan nilai lebih besar kepada para pelanggan.“Ini kerana pemegang pas ‘Asean Unlimited’ itu boleh menebus penerbangan tanpa had domestik di Malaysia dan antarabangsa di seluruh Asean (apabila sekatan perjalanan dibuka, untuk kod penerbangan AK) bagi perjalanan pada 17 Mac 2021 hingga 26 Mac 2022, tertakluk pada ketersediaan penerbangan,” katanya.Menurut AirAsia, penerbangan yang ditebus menerusi Asean Unlimited tidak termasuk cukai dan fi kerajaan, bayaran produk tambahan dan caj-caj lain yang dikenakan dan tempahan penerbangan mesti dibuat sekurang-kurangnya 14 hari sebelum berlepas dan tertakluk kepada tempoh embargo serta terma dan syarat lain.Selain itu, AirAsia juga telah melanjutkan tempoh perjalanan AirAsia Unlimited Pass Cuti-Cuti Malaysia (RM399) dari 31 Mac hingga 30 Jun 2021 yang membolehkan pemegang pas menebus penerbangan tanpa had (penerbangan kod AK) di sekitar Malaysia.Dalam pada itu, pemegang pas AirAsia X Unlimited (RM499) dan pas AirAsia Unlimited Pass Cuti-Cuti Malaysia juga boleh menikmati perkhidmatan penghantaran percuma tanpa had daripada kemudahan penghantaran ‘airasia shop, food, & fresh’ yang bermula sekarang.


Kemasukan pelajar ke universiti awam terjejas disebabkan peperiksaan Muet ditunda

Sebahagian besar pelajar yang memohon kemasukan ke universiti awam berdepan kesulitan memenuhi syarat kelayakan kerana gagal menduduki peperiksaan Malaysian Universiti English Test (Muet) yang dipinda beberapa kali akibat pelaksanaan Perintah Kawalan Pergerakan (PKP) sejak Mac lalu.Peningkatan kes jangkitan Covid-19 baru-baru ini menyebabkan sekolah di seluruh negara ditutup lagi selepas Perintah Kawalan Pergerakan Bersyarat (PKPB) dilaksanakan menyebabkan sesi peperiksaan Muet yang dikendalikan dalam kawasan sekolah tidak dapat dijalankan.Majlis Peperiksaan Malaysia (MPM) mengatakan tidak mempunyai pilihan lain kerana nyawa pelbagai pihak yang terlibat menjadi keutamaan seperti calon dan kakitangan yang menguruskan sesi peperiksaan tersebut.“MPM akan cuba sebaik mungkin untuk laksanakan ujian Muet pada tahun 2020 dan pilihan terakhir ialah (slot) yang terakhir pada bulan Disember sebelum cuti sekolah,” katanya Ketua Eksekutif MPM Mohd Fauzi Mohd Kassim kepada MalaysiaNow.Fauzi berkata, MPM akan meminta pertimbangan Kementerian Pengajian Tinggi (KPT) untuk menggunakan syarat baru kelayakan ke universiti iaitu mereka yang sudah mendaftar mengambil peperiksaan Muet boleh meneruskan permohonan dan diproses permohonan di universiti pilihan masing-masing.Katanya, MPM akan memainkan peranan dengan membekalkan senarai penuh calon yang sudah berdaftar Muet kepada KPT dan dengan cara ini proses kemasukan pelajar ke universiti tidak akan terjejas.“KPT pernah menggunakan syarat mendaftar Muet untuk kemasukan universiti sebelum ini, maka syarat ini tidak mustahil boleh diguna kembali jika Muet sesi 2 tahun 2020 tidak dapat dilaksanakan juga menjelang Disember 2020.“KPT pernah melaksanakan perkara ini, dan sudah tentu ia tidak menjadi masalah.”“MPM akan cuba sebaik mungkin untuk laksanakan ujian Muet pada tahun 2020 dan pilihan terakhir ialah (slot) yang terakhir pada bulan Disember sebelum cuti sekolah,” katanya Ketua Eksekutif MPM Mohd Fauzi Mohd Kassim kepada MalaysiaNow.Sebelum ini, beberapa pihak menggesa Menteri Pengajian Tinggi Noraini Ahmad mengecualikan sijil peperiksaan Muet sebagai syarat kemasukan ke universiti awam buat sementara waktu.Seorang bapa kepada seorang pelajar menghantar surat kepada Noraini yang dilihat MalaysiaNow, menyuarakan kegusaran apabila anaknya yang baru tamat pengajian diploma tidak diterima masuk untuk mengikuti pengajian peringkat ijazah sarjana muda kerana gagal menduduki peperiksaan Muet.Menurut bapa itu, permohonan anaknya untuk kemasukan ke Universiti Teknologi Mara (UiTM) bagi pengambilan September lepas ditolak dan permohonan bagi pengambilan Mac 2021 mungkin tidak berjaya kerana tarikh tutup permohonan dijadualkan pada 2 Disember tahun ini.“Dengan penundaan tarikh peperiksaan Muet, beliau sekali lagi tidak akan berjaya memasuki pengambilan akan datang,” tulisnya dalam surat yang dilihat MalaysiaNow.Sehingga kini, tiada pengumuman rasmi KPT berhubung perkara ini.Dalam pada itu, pegawai komunikasi korporat sebuah universiti awam terkenal di Selangor mengatakan terdapat perbincangan di peringkat tertinggi untuk mengecualikan syarat tersebut, namun keputusan tidak boleh dibuat tanpa rundingan rapi dengan pihak kementerian.“Sudah berapa bulan isu melibatkan universiti dan mahasiswa tidak diberikan kata putus oleh KPT. Kami tidak boleh buat keputusan sendiri tanpa perbincangan dengan pihak lain. Isu yuran misalnya, sudah didesak orang ramai baru keluar pengumuman.“Tidak menjadi masalah sekiranya syarat tersebut diketepikan, kerana pelajar yang diterima wajib memiliki kelulusan bahasa Inggeris sebagai syarat graduasi. Jadi, mereka ada masa tiga hingga empat tahun untuk ambil peperiksaan Muet atau peperiksaan bahasa yang disediakan oleh universiti,” katanya yang enggan dinamakan.Usaha MalaysiaNow untuk mendapatkan komen KPT berhubung isu ini tidak berjaya.


Pawagam pandu lalu digalakkan, kata Zahidi

Kementerian Komunikasi dan Multimedia (KKMM) mengalu-alukan konsep pawagam pandu masuk diperkenalkan terutamanya ketika negara berdepan penularan pandemik Covid-19.Timbalan Menteri KKMM Zahidi Zainul Abidin berkata konsep pawagam seperti itu boleh dijadikan sebagai satu platform alternatif untuk menonton filem di layar besar secara berkumpulan sambil mematuhi prosedur operasi standard (SOP).“Konsep ini dapat memberi peluang dan pengalaman yang baru kepada penonton untuk menonton filem hanya dari kenderaan masing-masing,” katanya dalam ucapan pada majlis perasmian pawagam pandu masuk CineDrive, di Kuala Lumpur malam ini.Selain itu, Zahidi turut menasihati syarikat pawagam pandu masuk agar sentiasa memastikan pelaksanaan semua garis panduan dan SOP yang ditetapkan, termasuk saringan kesihatan, pembersihan dan disinfeksi premis serta penjarakan fizikal dan tatacara keselamatan lain.“Di samping itu, semua kelulusan yang berkaitan haruslah diperoleh daripada pihak berkuasa.“Dengan adanya kawalan kesihatan dan SOP saya yakin pengenalan konsep baru seperti pawagam pandu masuk ini pastinya akan menjadi satu daya penarik untuk kembali merancakkan aktiviti menonton filem,” katanya.


Khairy akan adakan perbincangan lanjut dengan menteri kesihatan tentang vaksin AstraZeneca

Menteri Penyelaras Program Imunisasi Covid-19 Kebangsaan Khairy Jamaluddin akan mengadakan perbincangan lanjut dengan Menteri Kesihatan Dr Adham Baba mengenai penggunaan vaksin Covid-19 jenis AstraZeneca.Beliau berkata perbincangan lanjut perlu selepas mengambil kira kegusaran rakyat mengenai keselamatan dan keberkesanan vaksin AstraZeneca yang akan digunakan dalam program imunisasi.“Saya akan umumkan sesuatu esok dan petang ini saya akan adakan perbincangan dengan Dr Adham setelah mengambil kira kegusaran rakyat yang bercakap tentangnya di media sosial semalam dan ada antara mereka mula takut untuk menerima vaksin,” katanya kepada pemberita selepas mengadakan lawatan ke Pusat Pemberian Vaksin (PPV) Dewan Wawasan 2020 dekat Kangar hari ini.Beliau berkata walaupun terdapat data, sains dan pelbagai lagi yang membuktikan vaksin AstraZeneca selamat diguna pakai namun kebimbangan rakyat terhadap vaksin tersebut turut diambil kira.“Saya perlu mengambil kira pandangan rakyat yang gusar, kita tidak mahu vaksin ini menggugat program imunisasi,” katanya.Semalam, Adham berkata vaksin AstraZeneca adalah selamat dan akan digunakan dalam proses vaksinasi golongan berusia 60 tahun ke atas dalam Fasa 2 Program Imunisasi Covid-19 Kebangsaan yang bermula pada 19 April lepas untuk golongan warga emas dan mereka yang mempunyai komorbiditi.


Tinggalkan kerajaan untuk paksa PRU diadakan, Zahid desak ahli Parlimen Umno

Ahmad Zahid Hamidi meminta ahli-ahli Parlimen Umno meninggalkan kerajaan Perikatan Nasional (PN) sebelum Februari ini bagi memaksa Pilihan Raya Umum ke-15 (PRU15) diadakan dengan segera, ketika jangkitan Covid-19 mencecah empat angka hampir setiap hari, kata sumber.Presiden Umno itu yang kini berdepan dengan pelbagai pertuduhan rasuah di mahkamah itu berkata demikian dalam perjumpaan bersama ketua-ketua Umno bahagian dari seluruh negara di Pusat Dagangan Dunia Putra (PWTC) di Kuala Lumpur hari ini.“Menurut Zahid Umno tiada pilihan kerana kerajaan PN gagal memahami hati nurani rakyat yang mahukan pembaharuan dan reformasi dalam pentadbiran,” kata sumber itu yang juga merupakan salah seorang ketua Umno bahagian yang hadir dalam perjumpaan itu kepada MalaysiaNow.“Zahid turut meminta semua menteri dan pengerusi syarikat berkaitan kerajaan (GLC) daripada Umno yang dilantik PN, melepaskan jawatan masing-masing sebelum 1 Februari 2021.”Sumber memberitahu MalaysiaNow, hanya lebih kurang 60% daripada ketua Umno bahagian yang hadir.MalaysiaNow melaporkan sebelum ini melaporkan Putrajaya bersiap siaga berdepan kemungkinan berlaku lonjakan kes jangkitan Covid-19, sehingga mencecah angka 5,000 sehari pada akhir Februari menyebabkan kelengkapan hospital tidak mencukupi untuk merawat pesakit.Awal Disember lalu, Institut Metrik dan Penilaian Kesihatan Amerika Syarikat (IHME), sebuah pusat penyelidikan di Universiti Washington mengunjurkan Malaysia akan terus mencatatkan peningkatan kes Covid-19 sehingga pertengahan Mac 2021, dengan lebih 5,000 jangkitan setiap hari menjelang 25 Februari.Zahid yang juga bekas timbalan perdana menteri dan menteri dalam negeri kini berdepan 47 pertuduhan rasuah membabitkan jutaan ringgit dana Yayasan Akalbudi.Tahun lalu MalaysiaNow mendedahkan Zahid bersama dengan bekas perdana menteri Najib Razak menulis surat kepada Istana Negara bagi menyatakan sokongan kepada Presiden PKR Anwar Ibrahim untuk menjadi perdana menteri.Sehingga hari ini, Zahid dan Najib tidak pernah menafikan berhubung surat tersebut.Selepas diasak bertalu-talu, Najib kemudiannya mengesahkan beliau meminta ahli-ahli Parlimen Barisan Nasional (BN) untuk menyokong Anwar.Menjelang pembentangan Belanjawan 2021 pada 6 November, MalaysiaNow mendedahkan sekumpulan bekas pemimpin kerajaan yang terpalit rasuah merancang untuk menggagalkan Belanjawan 2021 bagi memaksa pilihan raya umum mengejut diadakan.Sumber itu berkata, Zahid yang juga ahli Parlimen Bagan Datuk turut membangkitkan isu penjualan aset-aset Tabung Haji oleh Pakatan Harapan (PH) yang dibuat secara tidak betul dan gagal dinilai semula oleh kerajaan pimpinan Muhyiddin Yassin dalam perjumpaan itu.“Selain itu Zahid turut mempersoalkan kegagalan kerajaan untuk melakukan pembetulan dalam kes kematian anggota bomba, Mohd Adib Mohd Kassim dan pendakwaan terpilih oleh Pakatan Harapan (PH) masih berterusan,” kata sumber yang tidak mahu identitinya didedahkan itu.


28 rakyat Palestin maut, 93 cedera serangan hari ketiga Israel di Gaza

Jet tempur Israel pada Khamis meneruskan serangan udara di Semenanjung Gaza untuk hari ketiga berturut-turut sebagai tindak balas terhadap roket yang dilancarkan ke wilayah rejim, menyebabkan 28 rakyat Palestin maut dan 93 cedera.
Menurut pegawai perubatan dan keselamatan Palestin, konflik itu menyebabkan 28 rakyat Palestin, termasuk 15 orang awam, terbunuh selepas dua lagi maut pada petang Khamis di pekan Abassan, lapor Xinhua.
Dua yang maut ialah anggota kumpulan Briged Al-Mujahidin, satu daripada kumpulan bersenjata di Gaza.
Kementerian Kesihatan Palestin di Gaza mengesahkan dalam satu kenyataan bahawa serangan udara Israel setakat ini menyebabkan 93 orang cedera.
Kumpulan bersenjata di Palestin dan Israel saling berbalas serangan susulan kematian tiga pemimpin kanan Jihad Islam dalam serangan udara mengejut pada Selasa di Semenanjung Gaza.


Pemantauan SOP di lokasi tumpuan awam di KL, Putrajaya ditingkatkan

Pemantauan prosedur operasi standard (SOP) di lokasi tumpuan awam ditingkatkan susulan peralihan Kuala Lumpur, Putrajaya dan Selangor ke Fasa Dua Pelan Pemulihan Negara (PPN), pada 10 September lepas.Menteri Wilayah Persekutuan Shahidan Kassim berkata ia dilaksanakan dengan meningkatkan pemantauan menerusi kamera litar tertutup (CCTV), penggunaan pembesar suara dan butang kecemasan, di samping menempatkan penguatkuasa serta kereta peronda di lokasi tertentu.Beliau berkata semua kaedah itu akan dilaksanakan dari semasa ke semasa bagi memastikan tidak berlaku sebarang pelanggaran SOP.“Sebagai contoh di lokasi tumpuan di Putrajaya, ia dilengkapi dengan CCTV dan pembesar suara yang akan dipantau dari bilik gerakan sekali gus berfungsi untuk memberi peringatan dan hebahan mengenai SOP kepada pengunjung,” katanya kepada pemberita selepas meninjau operasi Rumah Prihatin @Grand Seasons sempena Hari Malaysia di Kuala Lumpur, hari ini.Shahidan berkata buat masa ini belum ada cadangan untuk mengehadkan jumlah pengunjung dan had waktu di sesuatu kawasan berikutan keadaan masih terkawal.Bagaimanapun katanya sebarang perubahan peraturan akan diputuskan melalui pemantauan laporan kes harian Covid-19 yang menjadi kriteria utama.


Anwar sekali lagi pertahankan DAP depan penjawat awam

Anwar Ibrahim hari ini sekali lagi mempertahankan DAP di hadapan penjawat awam, kali kedua perdana menteri membuat kenyataan sedemikian dalam tempoh seminggu menjelang Pilihan Raya Negeri (PRN) di mana undi Melayu akan dilihat penting bagi gabungan pemerintah.
Ketika berucap di depan penjawat awam di Seremban, Anwar menggesa mereka supaya tidak membuang undi untuk "orang-orang kacau bilau", selepas berjanji beliau akan mencadangkan untuk menyemak semula skim gaji penjawat awam tidak lama lagi.
Beliau menggesa penjawat awam yang akan mengundi di Negeri Sembilan pada PRN 12 Ogos ini supaya menyemak fakta oleh pihak lawan kerajaan, termasuk tuduhan terhadap DAP.
Dalam pada itu, Anwar menegaskan peruntukan untuk aktiviti keagamaan bagi umat Islam masih diteruskan di bawah kerajaan sekarang meskipun turut dianggotai DAP.
"Saya bukan datang ke sini nak pertahankan DAP. Tapi saya tengok pengalaman saya sekarang dalam kerajaan, dengan pimpinan Umno di situ, PH (Pakatan Harapan) dan DAP, kita buat keputusan, belum berlaku dalam sejarah termasuk tiga tahun semasa Bersatu dan PAS dalam kerajaan, peruntukan untuk Islam lebih tinggi sekarang daripada dulu," katanya.
Beliau turut melemparkan kritikan terhadap Dr Mahathir Mohamad, dengan mengatakan bekas perdana menteri itu pernah memotong peruntukan kepada sekolah agama.
"Bantuan Sekolah Agama Rakyat (SAR) yang dibatalkan sama sekali oleh Mahathir pada 1999, sekarang mereka (PAS dan Bersatu) bersama dia, saya memilih untuk berbeza, kita akan bantu semua SAR.
"Bagaimana nak kata kita ini anti Islam?" soal Anwar.
Anwar berkata DAP yang diketuai Anthony Loke juga memberikan sokongan penuh kepada usaha membantu peneroka Felda.
"Mana pengkhianatan DAP ini? Pengkhianatan yang hanya dalam ucapan orang yang melahirkan rasa benci dan permusuhan antara kaum."
Awal minggu ini, seorang pemimpin Bersatu mendakwa Anwar cuba mengheret penjawat awam ke dalam politik, selepas beliau mengaitkan Ketua Setiausaha Negara Mohd Zuki Ali dalam ucapannya.
Anwar, ketika menafikan dakwaan terhadap DAP, berkata Zuki yang menghadiri mesyuarat Kabinet boleh menjadi saksi mengenai pendirian parti itu.
"Anwar telah meletakkan orang nombor satu dalam perkhidmatan awam dalam keadaan serba-salah,” kata Sasha Lyna Abdul Latif dari Biro Perlembagaan dan Undang-undang Bersatu.
Kenyataannya itu susulan ramalan bahawa enam PRN bulan depan akan mengulangi trend pilihan raya umum tahun lepas, apabila sebahagian besar pengundi Melayu menyokong Perikatan Nasional (PN).
PH dan Barisan Nasional (BN) bersetuju untuk tidak bertembung pada PRN akan datang, membolehkan pertandingan sengit antara gabungan itu dengan PN.
Dalam satu tinjauan baru yang memfokuskan kepada Selangor, didapati langkah itu boleh merugikan gabungan kerajaan kerana pengundi Melayu yang sebelum ini menyokong BN dipimpin Umno beralih kepada PN.
Dapatan tinjauan yang diterbitkan Jurnal Institut Kajian Asia Tenggara yang berpangkalan di Singapura, mendapati sebahagian besar pengundi Melayu di 39 kawasan Dewan Undangan Negeri Selangor yang mengundi calon BN dalam pilihan raya tahun lepas, menunjukkan mereka akan mengundi calon PN.


Mahkamah tolak permohonan Shafee padam separuh pernyataan bekas pegawai LHDN

Mahkamah Tinggi hari ini menolak permohonan Muhammad Shafee Abdullah bagi memadamkan lebih separuh daripada pernyataan saksi bertulis bekas pegawai Lembaga Hasil Dalam Negeri (LHDN), mengenai kes pengubahan wang haram berjumlah RM9.5 juta yang dihadapi peguam itu.Hakim Muhammad Jamil Hussin dalam penghakiman ringkasnya memutuskan bahawa tiada kemungkinan 33 daripada 51 perenggan dalam pernyataan bertulis Syed Nasrul Fahmi Syed Mohamad, saksi pendakwaan ketujuh memprejudiskan tertuduh, Shafee.Hakim itu berkata seperti yang dinyatakan dalam Mahkamah Persekutuan berhubung kes Anwar Ibrahim lawan pendakwa raya, mahkamah itu mempunyai bidang kuasa sedia ada untuk memadam keterangan yang prejudis.“Mahkamah Rayuan dalam kes sama (Anwar lawan pendakwa raya) turut menyatakan bahawa mahkamah ini mempunyai kuasa untuk memadam keterangan yang tidak relevan dalam membuktikan pertuduhan bagi memastikan tertuduh tidak diprejudiskan.“Pada pandangan saya, 33 perenggan tersebut dalam pernyataan bertulis saksi pendakwaan ketujuh adalah relevan untuk membuktikan pertuduhan ketiga dan pertuduhan keempat terhadap tertuduh,” katanya.Jamil berkata keterangan saksi itu adalah tertakluk kepada pemeriksaan balas dan kebenarannya boleh diuji seterusnya dicabar.“Sama ada keterangan bertulis saksi pendakwaan ketujuh dalam 33 perenggan tersebut wajar diterima atau sebaliknya adalah isu yang berlainan, dan sama ada keterangan saksi tersebut membuktikan atau tidak kesalahan bagi pertuduhan ketiga dan keempat adalah isu berbeza.“Mahkamah akan menilai keterangan saksi berkenaan dan memutuskan ia wajar diterima atau sebaliknya, sama ada keterangan itu adalah keterangan dengar cakap (hearsay) atau apa-apa alasan lain. Oleh itu, permohonan pihak pembelaan untuk memadamkan 33 perenggan dalam pernyataan bertulis saksi pendakwaan ketujuh ditolak dan mengekalkan 33 perenggan tersebut,” katanya.Turut hadir pada prosiding hari ini, peguam Harvinderjit Singh yang mewakili Shafee dan timbalan pendakwa raya Afzainizam Abdul Aziz. Hari ini ditetapkan untuk sambung bicara dengan pihak pembelaan akan menyoal balas Syed Nasrul.Pada 13 September 2018, Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek dikeluarkan oleh Najib, yang dimasukkan ke dalam akaun CIMB Bank Berhad miliknya.Shafee didakwa menerima cek RM4.3 juta pada 13 September 2013 dan RM5.2 juta pada 17 Februari 2014.Peguam itu juga berdepan dua pertuduhan terlibat dalam transaksi hasil daripada aktiviti haram, iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Disember 2013 dan 31 Disember 2014.


70% kempen PAS di PRN Melaka guna media sosial

PAS akan melaksanakan 70 peratus kempen bagi menghadapi Pilihan Raya Negeri (PRN) Melaka melalui media sosial, kata Pengarah Pilihan Raya PAS Pusat Muhammad Sanusi Md Nor.Menteri besar Kedah itu berkata langkah itu diambil bagi menghadapi kemungkinan Suruhanjaya Pilihan Raya (SPR) dan Majlis Keselamatan Negara mengeluarkan prosedur operasi standard (SOP) bagi PRN Melaka yang tidak membenarkan kempen konvensional seperti ziarah rumah ke rumah dilakukan bagi mengekang penularan Covid-19.”Baki 30 peratus lagi ialah kempen konvensional yang mungkin melibatkan ziarah tetapi saya yakin ziarah kita tidaklah lagi semeriah dulu atas alasan pandemik Covid-19, jaga SOP dan kita pun nak elak daripada petugas kita menanggung risiko atau pun menjadi penular wabak ini, jadi kita aktifkan media sosial,” katanya semasa melancarkan Jentera PAS PRN Melaka secara maya malam tadi.Mengulas kerusi yang akan ditandingi PAS pada PRN itu, beliau mengulangi kenyataan Timbalan Presiden PAS Tuan Ibrahim Tuan Man bahawa rundingan membabitkan Muafakat Nasional (MN) bersama Umno dan Perikatan Nasional (PN), yang dianggotai Bersatu dan Gerakan, masih berlangsung.”Kita ada landasan yang telah dirintis oleh para pimpinan… kita ada PN, MN dan sekarang ini (kita) sedang berunding supaya kita hanya ada dua penjuru sahaja dalam PRN Melaka. Kita harap rundingan ini berjaya dan inilah yang sedang kita usahakan,” katanya.SPR menetapkan tarikh penamaan untuk PRN Melaka pada 8 November diikuti undi awal pada 16 November dan mengundi pada 20 November.PRN Melaka diadakan susulan pembubaran Dewan Undangan Negeri Melaka pada 4 Oktober lepas apabila empat Ahli Dewan Undangan Negeri menarik sokongan terhadap kepimpinan Ketua Menteri Sulaiman Md Ali.


Anwar rancang kembali ke kerusi ‘Melayu dan selamat’ di Permatang Pauh

PKR dipercayai memuktamadkan calon yang akan bertanding pada pilihan raya akan datang di mana Anwar Ibrahim akan kembali ke kubu tradisinya di Permatang Pauh, dalam langkah yang dipercayai ahli strategi parti untuk menamatkan pencarian panjang bagi kerusi "Melayu dan selamat" untuk calon perdana menteri Pakatan Harapan (PH) itu, MalaysiaNow difahamkan berdasarkan perbualan dengan sumber dipercayai.
Keputusan itu dibuat selepas “pertimbangan teliti terhadap peluang" Anwar untuk memastikan kemenangan besarnya dalam pilihan raya, selain bagi menamatkan perdebatan mengenai defisit sokongan masyarakat Melayu terhadap beliau.
“Sebagai calon perdana menteri, mereka (ahli strategi PKR) sedar perlu ada simbol untuk menunjukkan Anwar mempunyai sokongan orang Melayu.
"Dengan memilih Permatang Pauh, Anwar bukan sahaja menunjukkan beliau akan kembali ke kawasan pengundinya, bahkan mendapat sokongan Melayu," kata seorang pemimpin parti yang mengetahui tentang perbincangan dalaman mengenai langkah yang akan diambil Anwar kepada MalaysiaNow.
Permatang Pauh, kerusi luar bandar di Pulau Pinang, dianggap sebagai kubu tradisi Anwar.
Beliau membuat penampilan sulung di Parlimen sebagai pemimpin muda Umno pada 1982 selepas menang di kerusi itu.Selepas dipecat daripada kerajaan pada 1998, kerusi itu ditandingi isterinya, Dr Wan Azizah Wan Ismail pada tahun berikutnya.
Wan Azizah kekal mempertahankan kerusi itu sehingga 2008, selepas beliau meletak jawatan sebagai ahli Parlimen untuk membenarkan suaminya bertanding dan kembali ke Dewan Rakyat.
Pada pilihan raya 2018, ketika Anwar sedang menjalani hukuman penjara kedua atas kesalahan liwat, kerusi itu ditandingi oleh anak sulungnya Nurul Izzah.
Namun, pada tahun yang sama presiden PKR yang mendapat pengampunan diraja tidak kembali ke kerusi tersebut sebaliknya memaksa Pilihan Raya Kecil Port Dickson bagi membolehkan beliau membuat kemunculan semula di Parlimen pada 2018.
Kembalinya Anwar ke Permatang Pauh bukan sahaja menandakan pusingan penuh penggiliran keluarganya di kerusi itu, bahkan bagi meredakan perdebatan panjang dalam parti sama ada terdapat kerusi yang dikhaskan untuk ahli keluarga pemimpin PKR itu.
Sementara itu, pada 2018, isterinya bertanding di Pandan, mengisi kekosongan yang ditinggalkan oleh bekas ahli Parlimennya, Rafizi Ramli yang hilang kelayakan untuk bertanding ketika itu.
Kini, Rafizi dilihat mahu menuntut semula kawasan majoriti Cina itu, menyebabkan PKR terpaksa memikirkan satu lagi kerusi "selamat" yang membolehkan Wan Azizah kekal sebagai ahli Parlimen.
"Meletakkan semula Rafizi ke kerusi Pandan adalah dilema bagi parti, kerana peraturan biasa ketika memutuskan siapa yang akan bertanding, isteri Anwar mesti ada kerusi. Beliau akan berguna jika apa-apa berlaku kepada Anwar," kata seorang ahli politik veteran Selangor yang menjadi ahli PKR sejak penubuhannya pada 1999.
Beliau berkata sukar untuk dibayangkan jika seseorang seperti Rafizi dilihat mengenepikan Wan Azizah, "yang bukan sahaja isteri bos, bahkan berjaya menggandakan majoriti yang diperolehinya pada 2013".
Sekurang-kurangnya dua tokoh PKR, bercakap kepada MalaysiaNow namun tidak mahu namanya disiarkan, mengatakan Wan Azizah berkemungkinan mendapat “kerusi gantian" di Bandar Tun Razak.
Keputusan itu dibuat berikutan laporan MalaysiaNow sebelum ini bahawa Anwar sedang mengintai peluangnya selepas dicadangan rakan parti supaya bertanding di Bandar Tun Razak, yang mungkin menyaksikan beliau menentang bekas rakan rapatnya Kamaruddin Jaafar yang kini bersama Bersatu.
Peranan baru untuk Nurul Izzah?
Sementara itu, timbul persoalan mengenai masa depan Nurul Izzah, anak sulung presiden PKR yang memegang jawatan kanan dalam parti sekiranya Permatang Pauh dikembalikan kepada bapanya.
Walaupun tidak bertanding dalam pemilihan parti, wanita berusia 42 tahun itu dilantik sebagai naib presiden, selain dipilih mengetuai PKR di tiga negeri: Pulau Pinang, Kedah dan Perlis.
Difahamkan beliau juga diberi jaminan untuk bertanding pada PRU15, walaupun kali ini beliau mungkin tidak bertanding di peringkat persekutuan.
“Ada cakap-cakap yang Nurul ditawarkan jawatan penting di peringkat negeri, bermakna beliau akan bertanding di kerusi DUN.
"Kemungkinan besar, beliau akan bertanding di kerusi DUN di bawah Permatang Pauh."
Ketika dihubungi, seorang Adun Pulau Pinang berkata beliau tidak mengetahui sebarang “jawatan penting negeri" yang dibincang untuk diberikan kepada Nurul Izzah atau sesiapa sahaja dari PKR.
Sebagai wakil rakyat PKR, jawatan tertinggi negeri di Pulau Pinang yang mungkin diperuntukkan kepada Nurul Izzah adalah salah satu daripada dua jawatan timbalan ketua menteri (TKM) yang dikhaskan untuk parti itu.
Sejak mengambil alih Pulau Pinang pada 2008, kerajaan negeri yang diketuai DAP secara tradisinya melantik dua TKM untuk mewakili etnik minoriti India dan Melayu, dilihat sebagai satu cara untuk meredakan kritikan bahawa pentadbiran itu "didominasi oleh orang Cina".
Walaupun P Ramasamy dari DAP kekal sebagai TKM II mewakili kaum India, jawatan TKM I, yang diperuntukkan kepada PKR untuk mewakili masyarakat Melayu di Pulau Pinang, sering berdepan keadaan yang tidak menentu.
Pada 2009, setahun selepas PRU12, Mohammad Fairus Khairuddin mengumumkan beliau meletakkan jawatan sebagai TKM I, dan beliau kemudiannya menyertai Umno, menuduh PKR mengabaikan tanggungjawab mempertahankan Melayu-Islam.
Pada 2012, Mansor Othman, yang menggantikan Fairus, terperangkap di tengah-tengah kontroversi selepas beliau didengar menggunakan perkataan "tokong" untuk menggambarkan ketua menteri ketika itu Lim Guan Eng dalam sebuah klip rakaman.
Selepas Mansor berpindah ke kerusi persekutuan pada pilihan raya 2018, ahli politik PKR yang kurang dikenali, Ahmad Zakiyuddin Abdul Rahman menjadi wakil parti itu dalam kerajaan negeri Pulau Pinang.
"Umur Zakiyuddin ditambah pula dengan keadaan kesihatannya tidak mengizinkan beliau memainkan peranan penting sebagai TKM secara menyeluruh.
“Dengan Nurul Izzah, kami harap keadaan itu akan berubah dan meletakkan PKR di landasan yang lebih menonjol dalam pentadbiran Pulau Pinang, khususnya dalam membawa isu-isu mengenai orang Melayu-Islam di Pulau Pinang yang masih kekal setia dengan Umno,” kata sumber PKR itu.


GRS yakin 4 ahli Parlimennya tidak terjejas akta lompat parti

Gabungan Rakyat Sabah (GRS) yakin empat ahli Parlimen di bawah gabungan itu, yang bertindak keluar daripada parti Bersatu, tidak akan terjejas dengan undang-undang antilompat parti.
Setiausaha Agungnya, Masidi Manjun, berkata GRS dan empat ahli Parlimennya menyedari sepenuhnya mengenai undang-undang anti lompat parti yang berkuat kuasa sejak 5 Oktober lalu sebelum menjadi calon Pilihan Raya Umum ke-15 (PRU15).
“Mereka (ahli Parlimen berkenaan) akan memaklumkan speaker Parlimen jika ada keperluan mengenai kedudukan mereka dan akan mengeluarkan kenyataan sewajarnya,” katanya dalam kenyataan semalam.
Empat ahli Parlimen berkenaan ialah Matbali Musah (Sipitang), Armizan Mohd Ali, yang juga Menteri di Jabatan Perdana Menteri (Papar), Jonathan Yasin (Ranau) dan Timbalan Menteri Pelancongan, Seni dan Budaya, Khairul Firdaus Akbar Khan (Batu Sapi).
Kelmarin, Pengerusi GRS, Hajiji Noor mengumumkan semua pimpinan Bersatu negeri itu sebulat suara keluar dan meninggalkan parti berkenaan tetapi tetap bersama di bawah GRS.
GRS sebelum ini terdiri daripada parti Bersatu, Parti Bersatu Sabah (PBS), Parti Solidariti Tanah Airku (STAR), Parti Maju Sabah (SAPP) dan Pertubuhan Kebangsaan Sabah Bersatu (USNO) bergabung dengan Barisan nasional (BN) untuk mentadbir kerajaan negeri itu.


Tiada bukti Omicron mampu bina imuniti kelompok terhadap Covid-19

Tidak ada mana-mana pendekatan kesihatan awam dalam dunia yang menyatakan seseorang itu perlu dijangkiti varian Omicron Covid-19 untuk membina imuniti kelompok kepada wabak tersebut.Menteri Kesihatan Khairy Jamaluddin berkata pendekatan itu juga masih belum dibuktikan kesahihannya.“Tidak kira varian apa. Omicron ke, Delta, Alpha dan Beta, jangan sengaja nak dapat Covid-19 sebab yang pertama kita tidak tahu kesan wabak itu.“Yang kedua kita tidak tahu kesan ‘long’ Covid-19. Hari ini mungkin kita kata Omicron ini lebih ‘mild’ daripada Delta jadi kenapa tidak semua dijangkiti dengan Omicron supaya kita dapat imuniti kelompok dan sebagainya. Itu tidak terbukti lagi. Kita tahu Omicron ‘milder’ tetapi ia tidak bermakna yang anda perlu dijangkitinya,” katanya.Beliau sebaliknya menasihati masyarakat untuk tidak “sengaja” menjangkitkan diri dengan Covid-19 dan terus mendapatkan dos penggalak.Khairy mengulas berhubung laporan berita pada Khamis yang menyatakan varian Omicron itu mampu membina imuniti kelompok dalam masyarakat disebabkan keadaan transmisinya yang tinggi.Khairy berkata demikian selepas melancarkan program Inisiatif Mengakhiri AIDS Melalui Kerjasama Pintar Kerajaan-NGO atau secara ringkasnya GO-NGO Model KK 2.0 Peringkat Kebangsaan semalam.Beliau berkata 99% daripada mereka yang dijangkiti Omicron di negara ini adalah pada kategori satu dan dua.Mengulas berhubung statistik jumlah jangkitan Covid-19 harian yang semakin meningkat, Khairy berkata masyarakat diminta supaya tidak menilai keadaan wabak berkenaan berdasarkan statistik itu sahaja.Jelasnya ia juga perlu dilihat dengan jumlah pesakit positif Covid-19 yang dimasukkan ke hospital dan unit rawatan rapi (ICU), yang disifatkannya masih terkawal.Khairy berkata kementerian kesihatan (KKM) turut menjangkakan akan berlaku peningkatan kes harian pada bulan ini dan Februari depan, susulan pergerakan masyarakat sejak perayaan Krismas, cuti sekolah, sambutan Tahun Baru, perayaan Thaipusam dan Tahun Baru Cina.“Jadi jangkaan KKM dalam tempoh masa sebulan dua ini, kita akan melihat sedikit peningkatan tetapi selagi kemasukan ke hospital, ICU berada dalam paras terkawal dan kadar kematian masih lagi menurun, jadi kita masih lagi dalam keadaan terkawal,” katanya.Beliau berkata keadaan di Selangor juga masih terkawal walaupun negeri itu setiap hari merekodkan jumlah kes tertinggi.“Antara sebab (kes tinggi di Selangor) adalah kemasukan pintu antarabangsa terletak di negeri itu di mana (pengembara) berdaftar di negeri ini, walaupun bukan orang Selangor,” katanya.